Зидан: «Роналду зўр, бу янгилик эмас. У ҳал қилувчи ишни бажарди» - Yoshlar.com\nЗидан: «Роналду зўр, бу янгилик эмас. У ҳал қилувчи ишни бажарди»\n«Реал» жамоаси бош мураббийи Зинедин Зидан ўз жамоасининг ЕЧЛ чорак финали жавоб учрашувида «Вольфсбург» устидан 3:0 ҳисобида ғалаба қозониш орқали турнир яримфиналига чиқишига муносабатини билдириб ўтди.\n«Футболда ўзингни аямаслигинг керак, аммо бундан ғалаба қозонган яхшироқ. Ҳозир ғалабадан завқ олиш ва футболчиларнинг ўйинидан қониқиш ҳосил қиладиган вақт. Осон бўлмади, айниқса биринчи учрашувдаги мағлубиятдан сўнг, аммо биз ғалаба қозона олдик. Барча ўйинчиларим , ҳатто бугун майдонга тушмаганлар билан ҳам фахрланаман.\nКечиккан алмаштиришлар дейсизми? Бундай ўйинда алмаштиришларни амалга ошириш мураккаблашади. Мен Бенземани Хесега алмаштирдим, Карим чарчаб қолган, Хесе эса ҳимоямизга ёрдам бериши керак эди. Кейин Варанни туширдим, у Касемирога марказни ушлашда ёрдам бериши режалаштирилди.\nКриштиану - ўзгача футболчи. У зўр, бу янгилик эмас. Жамоа ажойиб ўйин кўрсатди, Роналду эса ҳал қилувчи ўйинчи бўлди. У 3та гол урди ва бу голлар жамоа учун жуда зарур эди», - дея Зиданнинг сўзларини келтиради AS.


toshkent.uz Toshkent.Uz - Ян Гейл: Самарқанд – Тарихийлик Ва Замонавийлик Уйғунлашган Шаҳар\nЯн Гейл: Самарқанд – тарихийлик ва замонавийлик уйғунлашган шаҳар\nМамлакатимизда меҳмон бўлиб турган даниялик таниқли халқаро архитектор, “Gehl Architects” компанияси асосчиси Ян Гейл 18 май куни Самарқанд шаҳрига ташриф буюрди. Дания Қироллиги Нафис санъат академиясининг меъморлик бўйича фахрий магистри Амир Темур мақбараси ва Регистон майдонини ҳайрат билан томоша қилди. Меҳмонга ушбу обидаларнинг яратилиш тарихи, уларни асраб-авайлаш борасида давлатимиз томонидан амалга оширилаётган ишлар ҳақида сўзлаб берилди. Ян Гейл бундан бир неча аср олдин бунёд этилган мазкур иншоотларнинг мукаммал меъморий ечимлар асосида қурилганини қайд этиб, бу аждодларимизнинг юксак ақл-заковатидан далолат беришини таъкидлади. Регистон майдони ва Сиёб деҳқон бозорини боғловчи Ислом Каримов кўчасининг шарқона, ўзига хос ландшафт дизайни, миллий ҳунармандлик устахоналари ва савдо дўконлари, тарихийликка уйғун замонавий кўриниши ҳам меҳмонда катта таассурот қолдирди. – Самарқанддаги бир неча асрлик обидалар билан танишиб, шаҳарнинг замонавий архитектурасида тарихий элементлар кўп акс этиши боисини англадим, – дейди Ян Гейл. – Бу жуда завқли ва ўзига хос. Муҳими, уларда маълум бир мақсад бор, ифодалар мавжуд. Бу анъаналарни йўқотмаслик ва уларни такомиллаштирган ҳолда замонавий шаҳарсозликда кенг фойдаланиш лозим. Самарқанд давлат архитектура-қурилиш институтида Ян Гейл иштирокида замонавий шаҳарсозлик архитектурасига бағишланган семинар ўтказилди. Институт профессор-ўқитувчилари ва талабалар, архитектор ва лойиҳачилар қатнашган тадбирда замонавий жаҳон архитектурасининг ўзига хос жиҳатлари ҳақида сўз юритилди. Шаҳарсозлик архитектурасида атроф-муҳит мусаффолигини асраш ва аҳоли учун қулайликлар яратишга алоҳида эътибор қаратилиши, яшил майдонларни кўпайтириш, велосипед ва пиёдалар йўлаклари тармоғини ривожлантириш лозимлиги таъкидланди. Семинар якунида Ян Гейл эллик йиллик фаолияти давомида орттирган тажриба ва хулосалари асосида яратилган бир қатор китобларини институт жамоасига топширди. Ғолиб Ҳасанов, Алишер Исроилов (сурат), ЎзА


Шижоатда тобланган ҳарбий\n12 февраль 2022 793\nУмрини юрт хизматига бағишлаган инсон ҳаёт синовларини мардонавор енгиб ўтиш баробарида, ўзига хос тажриба мактабини ҳам яратади. Бундай кишиларнинг ҳаёт йўли ёшлар учун том маънода ибратдир. ИИВ Қоровул қўшинларига қарашли 7533-ҳарбий қисм командири, полковник Равшанбек Розумовни ҳам ана шундай инсонлар сирасига киритишга ҳақлимиз.\n...Қорақалпоғистон Республикасининг Тўрткўл туманида туғилган Равшанбек шу тумандаги 2-мактабни битиргач, ҳарбий хизматга отланди. Йигитлик бурчини ўтаб бўлгандан кейин ҳарбий соҳага қизиқиши боис шартнома асосида хизматни давом эттирди. Шу орада Тошкент олий ҳарбий-техника билим юртига ҳужжат топширди.\nСиновлардан муваффақиятли ўтиб, тингловчилар сафидан жой олди. Олийгоҳда намунали ўқиш билан бирга, курсантлар ўртасида ўтказиладиган спорт мусобақаларида ҳам фаол қатнашди, совринли ўринларни қўлга киритди.\nБилим юртини тугатган лейтенант Равшанбек Розумов ИИВ Қоровул қўшинларига қарашли 7377-ҳарбий қисмда гуруҳ командири лавозимида илк хизматни бошлади. Тиришқоқлиги, ўз устида ишлаши, берилган топшириқларни бекам-кўст уддалаши билан раҳбарият эътиборини қозонди.\nШунингдек, севимли машғулоти бокс билан шуғулланишни ҳам канда қилмади. Натижада 2007 йилда Мудофаа вазирлиги тизимида ўтказилган «Энг яхши ҳарбий қисм командири», сўнгра «Энг яхши батальон командири» танловларида ғолибликни қўлга киритди. Шу орада Қуролли Кучлар Академиясида таҳсил олди.\nЕтарли тажриба ва малакага эга бўлган Равшанбек Розумов кейинчалик Миллий гвардия тизимидаги ҳарбий қисмга раҳбарлик лавозимига тайинланди.\nКиришимлилиги, ташаббускорлиги, интилувчанлиги боис тезда ҳамкасблари ишончини қозонди. Ундаги ўз касбига бўлган масъулият ва интилиш кейинги йилларда ИИВ Қоровул қўшинлари қўмондонлиги штаб бошлиғи ўринбосари лавозимида самарали фаолият юритишида мустаҳкам пойдевор бўлди. Равшанбек Розумов ҳуқуқни муҳофаза қилувчи органларнинг қайси соҳасида ишламасин, зиммасидаги масъулиятни дилдан ҳис этиб, билдирилган ишончни оқлашга астойдил ҳаракат қилди.\nҚаҳрамонимиз ИИВ Қоровул қўшинларига қарашли Қарши шаҳридаги 7533-ҳарбий қисм командирлигига тайинлангач ҳам кўплаб хайрли ишларни амалга оширди. Шахсий таркибнинг хизмат интизоми ва қонунийликка қатъий риоя этишига қаратилган тадбирларни мунтазам ўтказиш билан бирга, ҳар бир ҳарбий хизматчининг оилавий шароитини ўрганишга алоҳида эътибор қаратди.\nВатан равнақи, юрт осойишталиги йўлида қилинган хизмат ҳеч қачон эътибордан четда қолмаган. 14 январь - Ватан ҳимоячилари куни арафасида Равшанбек Розумов Президентимиз фармонига кўра, «Мардлик» ордени билан тақдирланди. Шу билан бирга, унга «полковник» махсус унвони берилди.\n«Ўзликни унутмасдан, эришган натижалардан ўзиб кетишга интилиш керак» деган шиор мени ҳаётда доим олға интилишга чорлайди, - дейди полковник Равшанбек Розумов. - Камтарона хизматларим юксак давлат мукофоти ва ҳарбий унвонга лойиқ топилганидан ғоят миннатдорман. Бу вазирлик тизимида хизмат қилаётган барча фидойи ходимлар хизматига берилган юксак баҳодир.\nПолковник Р.Розумов нафақат талабчан ва тажрибали раҳбар, балки намунали оила соҳиби ҳам. У турмуш ўртоғи билан икки нафар фарзандни вояга етказмоқда. Катта ўғли Камолиддин ота касбига ҳавасманд бўлиб улғаймоқда.


USENET 2016 интернет-маркетинг конференцияси иштирокчилари ва улар танлаган мавзулар\n17:25 / 13.04.2016\nДастур анжуман сайтида чоп этилган. Иккита ёнма-ён секцияда маҳаллий ва халқаро IT компанияларни билдирувчи 19 спикер иштирок этади.\nАнжуман ўтказилиши вақти 20 апрель. Бошланиш вақти 8.45.\nАнжуманнинг махсус меҳмонлари – SMM соҳасидаги нуфузли эксперт Дамир Халилов ва Россиянинг интернет рекламаси даҳоси Сергей Спивак бўлади. Спивак 22 апрелда тадбиркорлар учун ёпиқ семинарда алоҳида чиқиш қилади.\nШунингдек, Mail.ru, Яндекс, Одноклассники, Adriver, TNS, Dentsu Aegis Network, Safaroff Agency компания мутахассислари чиқишлари ҳам кутилмоқда.\nЎзбекистонни digital соҳасида тан олинган компания ва мутахассислар: Ledokol Group, Brand.uz, Olx.uz, Kassa.uz, Arba.uz, Uybor.uz, Uzinfocom, WebNow ва Kun.uz билдирадилар.\nАнжуманда иштирок этиш бепул. Кириш фақатгина таклифнома билан. Анжуманда иштирок этиш учун анжуман сайтида ариза бериш керак. Иштирок этувчиларни танлашда устуворлик бизнеч раҳбарлари, маркетинг мутахассислари, реклама агентликлари ҳамда соҳага оид таълим муассасалари талабаларига берилади.\nАнжуман ташкилотчиси Ledokol Group, бош ахборот ҳамкори – Mail.ru Group, стратегик ҳамкор – Ахборот технологияларини ривожлантириш ва жорий қилиш Маркази UZINFOCOM, реклама безаги бўйича ҳамкор – Re Expo, event ҳамкор – Unique Present, медиа ҳамкор – Public Media.\nТадбир Тошкент Реклама уюшмаси кўмагида ўтказилмоқда.\nБош ҳомий – Beeline Uzbekistan.\nАхборот ҳамкори ҳуқуқлари асосида чоп этилди.


Норбоева молия органларининг ижтимоий ҳимоя борасидаги фаолиятини танқид қилди\nМолия вазирлигининг жойлардаги бўлинмалари ижтимоий ҳимоя учун ажратилган маблағлар тақсимотида масъулиятни етарли даражада ҳис қилмаяпти.\nОлий Мажлис Сенати раиси Танзила Норбоева Молия вазирлигининг жойлардаги бўлинмалари ижтимоий нафақа ва моддий ёрдам маблағларини аҳолига тайинлашда лозим даражада масъулиятни ҳис қилмаётганини танқид қилди.\n«Вазирлар Маҳкамасининг 2013 йилда 44-сонли қарори билан тасдиқланган низом талабларига кўра, ариза берувчининг эҳтиёжмандлиги даражасини аниқлаш, болали оилаларга нафақалар ва моддий ёрдам тайинлаш масалалари юзасидан маҳаллаларда махсус комиссиялар тузилиши белгиланган.\nОдатда бу махсус комиссиялар таркибига молия органлари вакиллари киритилмайди. Ҳужжатга кўра, молия органлари вакиллари фақатгина зарурат бўлганда махсус комиссия таркибига қўшилади. Аммо бу қоида жойлардаги молия органлари фаолиятида масъулиятнинг сусайишига олиб келяпти.\nМаҳалла идоралари вакилларининг молиявий кўникмалари етарли эмаслиги ҳам айни ҳақиқат. Улар томонидан қанчадан қанча маблағларни ўзлаштириш ҳолатларига йўл қўйиляпти. Масъулиятни улар ҳам етарли даражада ҳис қилишмаяпти. Шу боис, сўнгги пайтларда маҳалла институтидан норозилик кучаймоқда.\nЛекин бюджетга жавобгар бўлган давлат органи сифатида жойлардаги молия органлари вакилларининг нафақа ва ёрдам пулларини тайинлашнинг дастлабки, энг муҳим босқичида иштирок этмаётганини тушунарсиз ҳолат, деб ҳисоблаймиз.\nШунингдек, низомда моддий ёрдамнинг ҳар бир тури бўйича алоҳида далолатнома тузилиб, молия бўлимининг масъул ходими томонидан текширилиши аниқ белгилаб қўйилган. Шундай қатъий тартиб бўлишига қарамасдан маблағлар борасида салбий ҳолатларга йўл қўйилаётганини қандай изоҳлаш мумкин? Бундан иккита хулоса келиб чиқади. Ё жойлардаги молия органлари ходимларининг малакаси етишмайди, ёки улар бу ҳолатларни била туриб кўз юмиб келишмоқда», деди Норбоева Сенатнинг 7-ялпи мажлисида.\nУ моддий ёрдам борасида маблағларнинг тўғри тақсимотини таъминлаш учун Молия вазирлиги ҳамда маҳалла вакиллари ўратсида ҳамкорлик бўлиши шартлигини қайд этиб ўтди.\n«Мазкур муаммони ҳал этишда Молия ҳамда Маҳалла ва оилани қўллаб-қувватлаш вазирликлари ўртасида ҳамкорлик йўлга қўйилиб, масъулият бирдек ҳис қилиниши керак. Аммо улар ўртасида умуман ҳамкорлик йўқ.\nИжтимоий ҳимоя масаласи давлат раҳбари томонидан устувор вазифа этиб белгиланган. Аммо тегишли вазирлик ва идораларнинг ижтимоий ҳимоя масаласига муносабати бундай бўлса, одамларнинг норозилиги ортаверади», дея Норбоеванинг сўзларини келтирмоқда Kun.uz мухбири.


Фарғонада пластик карточкалар етишмаяпти\nФарғонада Халқ банкининг пластик карточкалари етишмаётгани боис одамлар 4-5 киши бўлиб битта карточкадан фойдаланишга мажбур бўлмоқда.\nБеш кишига битта пластик карта\nФарғонада пластик карточкалар етишмовчилиги муаммоларни келтириб чиқармоқда.\nПенсионерлар, икки ёшгача бўлган болалари учун нафақа оладиган ҳамда кам таъминлангани учун давлатдан моддий кўмак оладиган оилаларга нафақа пулларини берадиган Халқ банки бўлимлари аҳолини пластик карточкалар билан тегишли тарзда таъминлай олмаяпти.\nБу ҳақда Фарғона шаҳри 18-сонли Истиқлол маҳалласида яшовчилар Озодликка маълум қилди.\nУшбу маҳалла фуқароси Гулҳаё Бобожоновага кўра, одамлар 5-6 киши бўлиб битта карточкадан фойдаланишга мажбур бўлмоқда.\n- Ўзим ҳам болаларимга нафақа пули оламан 16 ëшгача бўлган. Халқ банки пластик карточкалари етишмаслиги туфайли фуқароларимизга пластик карточкаларни, иккита-учта-тўртта одам битта пластик карточкадан фойдаланишга мажбур. Фуқароларимиз қийналаяпти. Битта одамнинг шахсий пластик карточкаси бўлса, хоҳлаган вақтида уни ишлатиши мумкин. Лекин фуқаролар пластик карточкани беш-олтита бўлиб ишлатаяпти мажбурликдан. Ҳозир мана мен пластик карточкага пулимни туширдим. Мен ишлатиб бўлганимдан кейин қўшнимга бераман тушириб олгин деб. Ҳамма шунақа қилиб, пластик карточкаси бор аëлникига тушириб олаяпти,- дейди Гулҳаё Бобожонова.\nЎзини Наргиза деб таништирган фарғоналик 25 ёшли аёлнинг Озодлик билан микрофонсиз суҳбатда айтишича, унинг ҳам пластик карточкаси йўқ.\n“Мен қўшни аёлдан илтимос қилиб унинг карточкасидан фойдаланиб келаётган эдим. Орамизда озгина келишмовчилик ўтгач бошқа пластик карточкаси бор таниш топа олмадим. Ҳозир боламга оладиган нафақа пулини эримнинг Миллий банкдаги карточкасига ўтказамиз. Лекин пулни ечаётганда маълум фоизини олиб қолишади”, дейди Наргиза.\n"Халқ банкида пластик карточка қолмапти"\nИстиқлол маҳалласи фаолларидан бўлган Гулҳаё Бобожонова Бирдамлик ҳаракати аъзоси ҳамдир. Унинг айтишича, пластик карточкалар билан боғлиқ муаммо ечимини топиш мақсадида мутасадди ташкилотларга мурожаат қилиб, ижобий натижага эриша олмаган.\n- Вилоят халқ банки маъмуриятига, пластик бўлими раҳбарларига учрадим. Фарғона шаҳар халқ банки бошқаруви раисига, пластик карточкасига, бухгалтериясига учрадим. Булар йўқ, ҳозирги кунда йўқ экан. Карточкалар келиб тушибди Фарғонага. Лекин бошқатдан уни программалаштириш керак экан. Бу программалаштириш 5-6 ойдан кейинга бориши мумкин экан. Халқ банки умуман ҳозир бир йилдан ўтди пластик карточка йўқ. Биринчи маротаба пластик карточка очилганда берган фуқаролар пластик карточкаларини кассирлар орқали қилаяпти, иш қилинаяпти. Ҳозир умуман халқ банкининг пластик карточкаси йўқ,- деди Гулҳаё Бобожонова.\nОзодлик Халқ банкининг маҳаллий бўлимлари билан боғланиш имконига эга бўлмади.\nХалқ банки: Бизда муаммо йўқ\nМурожаат қилганимиз Халқ банкининг Тошкентдаги бош идорасининг пластик карточкалар билан ишлаш бўлимининг ўзини Музаффар деб таништирган ходимига кўра, шу пайтгача карточкалар етишмовчилигидан шикоят тушмаган.\n- Ҳозир бизлар янги системага ўтаяпмиз. Онлайн деган системага. Олдин дебит системасида ишлардик. Дебит системаси ҳозир деярли ëпилаяптида. Унинг карточкаси чиқмаяпти. Ҳозир янги программа чиққан онлайн деган. Янги карточкалар очиб тарқатганмиз ҳаммасига. Ҳамма вилоятларга тақсимлаб берилган.\nХалқ банки бош идораси ходими янги тизимда ишлайдиган пластик карточкалар етарли миқдорда чиқарилгани ва етишмовчилик бўлиши мумкин эмаслигини ишонч билан таъкидлади.\n- Етарли. Муаммо йўқ. Мен ҳозир сиздан эшитиб ҳайрон бўлаяпман бунақа гапни. Бўлиши мумкинмасда. Деярли ҳамма вилоятлар ҳамма келган янги мижозларга. Ўзининг мижозларига ҳам янги картада очиб бераяпти. 12 мингта даже олиб кетишган картани. Фарғонага ҳам 12 мингта берилган. Карточкалар етишмовчилиги бўйича лекин бизларга ҳали чиқишмади. Агар чиқишса, талаб қанча бўлса ўшанга яраша договор қилиб олишга ҳаққимиз бор. Ҳали бизга Фарғонанинг ўзидан чиққани йўқ. Агар бизларга чиқса, талабга қараб договор қилиб бизлар олиб берамиз картани,- деди Халқ банкининг Тошкентдаги бош идораси ходими.\nВазирлар Маҳкамаси 2004 йил 24 сентябрда қабул қилган қарорга мувофиқ, 1995 йил 1 январидан Ўзбекистонда илк маротаба миллий валютада кредит ва дебит тўлов пластик карточкалари муомалага чиқарилди.\nЎзбекистон Марказий Банки маълумотига кўра, 2012 йил 1 январга қадар Ўзбекистонда 8 миллион 276 минг 490та пластик карта муомалага чиқарилган.\nАйни пайтда, мамлакат бўйлаб 99 минг 688та савдо терминали ва 312та банкомат ўрнатилган.


Навбатдаги рекордга ҳозирлик! 5 тонна сумалак...\n21.02.2018 18:17 0 1022\nНаманган шаҳрида Наврўз байрами тантаналари доирасида 2018 йил 20-21 март кунлари биринчи бор ташкил этиладиган «Сумалак сайли» туризм ва миллий қадриятлар фестивали давомида 5 тонналик қозонда баҳорий неъмат — сумалак тайёрланади.\nБунча миқдордаги сумалакни тайёрлаш учун кетадиган 2 тонна буғдой бугун ивитилди. Буғдойдан ташқари, сумалакни тайёрлаш учун 2 тонна ун, 1 тонна ёғ, 450 кг. зоғора уни, 50 кг. новвот ишлатилади. Сумалакни тайёрлаш 25 нафар моҳир сумалак устаси онахонлар жалб этилади. Гиннеснинг рекордлар китобидан яна бир ўзбек маданияти воқелиги жой оладиган бўлди.\nАнъанага айланиши режалаштирилган ҳолда Наманган шаҳридаги Заҳириддин Муҳаммад Бобур номидаги маданият ва истироҳат боғида ўтказилаётган бу биринчи «Сумалак сайли» туризм ва миллий қадриятлар фестивали Наманган шаҳар ҳокимлиги томонидан ташкил этилмоқда.\nФестиваль моҳиятига кўра ўзида баҳорий янгиланишга хос байрам шукуҳи, ўзбек халқининг миллий қадриятлари эъзози, хайрияпарварлик, барчага шодлик улашиш каби хусусиятларни қамраб олган оммавий сайл сифатида намоён бўлади. «Сумалак сайли» туризм ва миллий қадриятлар фестивали давомида шаҳардаги кам таъминланган оилаларнинг фарзандларининг никоҳ ҳамда хатна тўйлари ўтказилади.\nрекорд Наманган Наврўз сумалак\nЖамият 11/03, 11:30\nЖамият 21/03, 17:45


«Жамият пулига бинолар қуриб, „бу бизга фойда келтиради“, деб ўйлаймиз». Иқтисодчи Беҳзод Ҳошимов «карго-культ» ғояси ҳақида – Газета.uz\n25 сентябрь, шанба COVID-19 Ob-havo Zira Вакансиялар\nФото: "Ular" лойиҳаси\nИқтисодчи Беҳзод Ҳошимов Ўзбекистонда заводлар, меҳмонхоналар ва турли тижорий бинолар қурилишини «карго-культ» ғояси билан тушунтирди. «Чет элда шунақа банклар, бинолар борлигини биламиз. Биз ҳам шундай қилсак бойиб кетамиз, деб ўйлаймиз. Завод бўлса пул бўлади, деб ўйлаймиз. Пул — пулчалик туриши керак», — дея таъкидлади у.\nLotinchada 27 июл 2021, 10:08 Иқтисодиёт Жамият\nИқтисодчи ва блогер Беҳзод Ҳошимов «Ular» лойиҳасининг навбатдаги сонида «карго-культ» ғояси ҳақида фикр билдирди. У ушбу ғоя ҳақида «Дорога к свободе. Беседы с Кахой Бендукидзе» китобида ўқиганлигини айтади.\n«Карго-культ» — ўзи учар жисмлар ҳамда ҳаво худоларига ишонишни тарғиб қилувчи эътиқод. ХIХ асрларда Микронезия аҳолисига ғарб мамлакатлари томонидан самолётлар орқали озиқ-овқат маҳсулотлари юборилган. Бунинг оқибатида эса Микронезияликлар «самолётлар бизни боқади», дея уларнинг кичик моделларини ясаб, унга сиғина бошлашган.\n«Ўша қабиладагилар самолётларнинг ҳайкалларини ясашган. Чунки самолёт уларни боққан. Бендукидзенинг (Каха Бендукидзе — грузиялик тадбиркор ва давлат арбоби — таҳр.) фикрича, биз совет тизимидан чиққан инсонлар ҳам катта «карго-культ»да яшаяпмиз. Масалан, мен бир вилоятга борганимда у ердаги бир одам бирор бинони кўрсатиб, «буни ҳоким қурган», дейди. Ҳоким қурувчимас, меъмормас, қандай қилиб йўқ нарсани бор қилади ҳоким? Биз давлатни «карго-культ» каби қабул қиламиз. Ҳоким пулни ишлаб чиқармайди, у ойликка ишлайдиган бюрократ. У шифохона қуролмайди ёки болалар боғчаси қуролмайди. У фақат жамиятнинг пулини тақсимотини қилади. Яъни бизнинг уларга нисбатан «карго-культ"имиз бор», — дейди Беҳзод Ҳошимов.\nИқтисодчининг таъкидлашича, иккинчи «карго-культ» бу — ўзбекча «карго-культ».\n«Биз келажакда пул оламиз деб, ҳудди Микронезияда самолёт қуришгани каби, тижорий ташкилотлар қурамиз. Заводлар, фабрикалар, бизнес марказлар… Масалан, Тошкентдаги НБУ (Миллий банк — таҳр.) ёнида жойлашган бизнес марказ ҳам «карго-культ»га ўхшайди. Биз биламизки, чет элда шунақа банклар, бинолар бор. «Биз ҳам шундай қилсак бойиб кетамиз», деймиз. Бизга Микронезиядаги самолёт кулгули кўриняпти, аслида, бизда ҳам худди шунақа самолёт кўп», — дейди у.\nБеҳзод Ҳошимов Ўзбекистон асосан халқ хўжалиги объектлари, масалан, заводлар, меҳмонхоналар, осмонўпар бинолар қуришини айтиб ўтди. «Бизнинг ҳам ўша «карго-культ"чилардан принципиал фарқимиз йўқ. Биз ҳам жамият пули эвазига қурамизда, шу нарса бизга фойда олиб келади, деб ўйлаймиз. Биз моҳиятни суратга алмаштиряпмиз», — дейди у.\nИқтисодчининг айтишича, Андижон вилоятининг Асака туманидаги автомобиль заводи ҳам «карго-культ». «Завод бўлса пул бўлади, деб ўйлаймиз. Пул — пулчалик туриши керак», — дея қўшимча қилади у.\n«Менинг хоҳишим шуки, ўзимизга бут ясаб қўймайлик. Кўп динларда Мусо алайҳиссаломни Мисрдан кетиши ҳақида айтилган воқеа бор. Маъно қанақа бўлади, улар ўзларига бут қуриб олишади ва 40 йил чўлда айлантириб юради. Сабаби, ўша «карго-культ»ни яратмаслик. «Сизлар ўзларингизга сигир яратиб олдинглар. Сизларга неъматни берадиган у сигир эмас», дейди Мусо. Биз ҳам шунақа сигирлар қилиб оляпмиз. Ўзи пулимиз йўқ, ўша ҳикояда ҳам пули бўлмайди, лекин бор пулидан сигир яратиб олишади. Бизда ҳам ҳаммаёқда сигир», — дейди у.\n«Газета.uz» 1 083\n25.09 Тошкент вилоятида 5 гектар ерни $150 минг эвазига олиб бермоқчи бўлганлар ушланди\n25.09 Ўзбекистонда велоспорт маҳорат мактаб-интернати очилади\n25.09 Cўнгги 1 ҳафта ичида Ўзбекистонда 26 киши коронавирусдан вафот этди\nЎзбекистонда велоспорт маҳорат мактаб-интернати очилади\nНима тайёрлаймиз: қовоқли таомнома\n24 сентябрь куни Ўзбекистонда содир бўлган энг муҳим хабарлар дайжести\nХитойда аҳоли даромадлари тенглаштирилиши мумкин\nКетма-кет қиз туққани учун тазйиққа учраган каттақўрғонлик аёл ва унинг катта қизи ўз жонига қасд қилди\nХДП депутати Шавкат Мирзиёевнинг ишончли вакили бўлди


23 февраль, 2020, 16:49\n20 ёшли ҳамюртимиз энди легионерга айланди.\nОлмалиқлик иқтидорли футболчи Шаҳбоз Умаров легионерга айланди. 1999 йилда туғилган ушбу ярим ҳимоячи асосан АГМКнинг ёшлар лигаси таркибида тўп сурган. Ўтган мавсумда эса Суперлигада олмалиқликлар таркибида учта учрашувда майдонга тушган.\nУшбу ўйинчига эса Белоруссия премьер-лигаси вакили “Энергетик-БГУ” жамоаси қизиқиб қолди. Натижада томонлар ўзаро келишувга эришишди ва 20 ёшли футболчи янги клуби билан мавсум охирига қадар шартнома имзолади.\nҲозирда тайёргарлик олиб бораётган “Энергетик-БГУ” “Сморгон” жамоасига қарши ўтказилган ўртоқлик учрашувида 4:0 ҳисобида рақибини доғда қолдирди. Аҳамиятлиси, учрашувнинг 35-дақиқасида Шаҳбоз Умаров янги жамоаси сафидаги дастлабки голига муаллифлик қилди.


Янгийўлнинг эски йўллари ёки 20 йилдан бери таъмирланмаган кўча ҳолати\n16:44 / 30.01.2017\nБу кўчадан ҳар куни юзлаб одам ишга қатнайди, болалар мактабга боради, кексаларнинг ҳам ўзига яраша юмуши бор. Йўл соз бўлса-ку, яхши лекин акси бўлса-чи?\nЯнгийўл тумани, “Тинчлик” қишлоқ фуқаролар йиғини, “Истиқлол” маҳалласи (эски номи “Мустақиллик”) ҳудудидан ўтувчи “Темирйўл” кўчасидаги (эски номи А. Аҳмедов) йўлдан юришдан одамларнинг юраги безиллаб қолган. Хоҳ пиёда бўлсин, хоҳ машинада.\nЯнгийўл ва Зангиота туманлари аҳолиси фойдаланадиган (аслида фойдаланиш сўзини киноя деб қабул қилиш керак) мазкур кўча таъмирдан чиқарилмаганига йигирма йил бўлганига нима дейсиз? Эътибор қилинг-а, 20 йил! Бунга маҳалла аҳли шоҳидлик берди.\n— Бу кўчада ўйнаб катта бўлганмиз. Эсимни танибманки, мана шу аҳвол: ўнқир-чунқир. Кўп марталаб масъул ташкилотларга якка тартибда ҳам, жамоавий тарзда ҳам мурожаат қилганмиз. Ҳар сафар кейинги дастурга киритдик, кунлар исиши билан таъмирни бошлаб юборамиз, дея ваъда беришади. Лекин ўзгариш йўқ, — деди биз билан суҳбатда мазкур маҳаллада истиқомат қилувчи фуқаро Дилшод Муҳаммедов.\nСуҳбатдошимизнинг куйинганича бор. Узунлиги 1 км. ҳам келмайдиган кўчанинг аҳволини суратлардан кўриб турибсиз. Ҳар қадамда учрайдиган ўйиқлардан уловни четлаб ўтиш, шикаст етказмасдан олиб чиқиш ҳайдовчидан катта маҳорат талаб қилади. Биринчи марта йўли тушганлар эса машинасини таъмирлатиши ҳам мумкин.\nЎз исми сир қолишини сўраган мазкур маҳаллада истиқомат қилувчи ёши улуғ онахон шундай деди:\n— Ҳар сафар маршруткага чиққанимда, юрагим така-пука бўлиб туради. Машина силтаб отавергани сайин қон босимим ортади. Асабларнинг эговланишини айтмайсизми!\nСаломатлик масаласида гап кетар экан, яна бир масалага эътироборингизни қаратишни хоҳлар эдик. Ҳамма ҳам иссиқ жон. Баъзан уйга “Тез тиббий ёрдам”ни чақиришга тўғри келади. Табиийки, тиббиёт ходимларининг ҳаяллаб қолиши кечириб бўлмас ҳолат. Лекин юқорида тилга олганимиз “Темирйўл” кўчасидаги каби бузуқ йўлдан юришига тўғри келган хизмат машинасининг тезлигини тасаввур қиладиган бўлсак-чи?! Худо кўрсатмасин, ўз вақтида тиббий ёрдам ололмаган бемор вафот этса, бунга ким жавобгар бўлади: йўлдан минг бир қийинчилик билан юриб келган тиббиёт ходимларими ёки бузуқ йўлни ўз вақтида таъмирламаган мутасаддиларми?\nИнсон ҳаёти — бебаҳо. Ҳаёт риштаси бундай тузатса бўладиган муаммоларга боғлиқ бўлиб қолиши, шубҳасиз, кечирилмас хатодир.\nКўпни кўрган отахонлардан бирининг фикри, айниқса, жўяли янгради:\n— Бу йўлни шунчаки асфальтлаб кетиш ярамайди. Унинг икки четидан бетон ариқчалар (лоток) ўтказилмаса, ёмғир ва анҳордан оқиб чиққан сувлар асфальтнинг сифатини бир мавсумдаёқ яна офтодаҳол қилиб қўйиши аниқ. Таъмирлаганга яраша узоқ муддатни кўзлаб иш кўриш лозим. Бундан ташқари, кўчаларимизнинг ёритиш тизими бутунлай издан чиққанлиги ҳам эътибордан четда қолмаслиги шарт. Шундай экан, мутасадди раҳбарларга бир ўтинчим бор: йўлни сифатли қилиб тузатинглар, болаларим. Элнинг дуосини олишда ҳам ҳикмат кўп!\nМуаммони ўрганиб, одамлар билан суҳбатлашар эканмиз, маҳалла аҳлининг Халқ билан мулоқот ва инсон манфаатлари йилидан умиди катта эканлигини пайқадик. Зўр шижоат билан бошланган хайрли ишлар одамлар кўнглига умид уруғларини эккани кўнглимизга таскин берди.\nДавлат раҳбари Шавкат Мирзиёев Ўзбекистон Республикаси Президенти лавозимига киришиш тантанали маросимига бағишланган Олий Мажлис палаталарининг қўшма мажлисидаги нутқида раҳбарларга қарата тўғри таъкидлаганидек: “Халқ рози бўлса, ишимизда унум ва барака бўлади. Халқ биздан рози бўлса, Яратган ҳам биздан рози бўлади”.


19.11.2018 10:09 0 441\nАралаш яккакурашлар (ММА) ҳамда UFC чемпиони Ҳабиб Нурмагомедовнинг фикрича, Доғистондаги тунги клубларни ёпиш керак. Махачқалъада Росгвардия офицери ўлдирилганидан сўнг у шу таклифни билдирди, дея ёзмоқда «Life».\n— Тунги клубларни ёпиш керак деган таклифга тўлиқ қўшиламан. Юртдошларимга савол: бу тунги клубларнинг жамиятимизга нима нафи тегяпти? — Нурмагомедов «Инстаграм»да шундай ёзди ва бунга ўхшаш кўнгилочар муассасаларни ёпиш таклифини билдирган доғистонлик блогернинг видеосини илова қилди.\nЭслатиб ўтамиз, Махачқалъадаги «Best» тунги клубида маст ёшларни ажратишга уринган Росгвардия офицери ўлдирилганди. Тергов ушбу воқеа юзасидан жиноят иши очган.\nMMA қотиллик тунги клуб Ҳабиб Нурмагомедов


Намунали таълим муассасалари\nАсака туманидаги 24- давлат ихтисослаштирилган мактаб-интернатида физика, математика фанлари чуқурлаштирилган ҳолда ўқитилади. Мактабимизда кейинги йилларда 11-синф битирувчиларини олий таълим муассасаларига ўқишга кириш кўрсаткичини ошириш бўйича эътиборга молик ишлар амалга оширилмоқда.\nАна шу ишлар самараси ўлароқ, 2018-2019 ўқув йилида мактаб-интернат битирувчиларининг 50 фоизи олий таълим муассасаларига ўқишга кирган, улардан 4 нафари грант асосида талабаликка қабул қилинган бўлса, 2019-2020 ўқув йилида 31 нафар битирувчининг 27 нафари олий ўқув юртига ўқишга кирди, улардан 7 нафари грант асосида талабаликка қабул қилинди. Мактабимизда битирувчиларнинг олий ўқув юртига кириш кўрсаткичи 87 фоизни ташкил этди.\nАна шундай юқори натижаларга албатта, ўз-ўзидан эришилгани йўқ. Бу энг аввало, мактаб-интернатнинг тажрибали ва фидоий устозлари меҳнатининг самарасидир. Айниқса, Абдурауф Тўйчиев, Давронбек Қодиров, Абдувосил Абдуллаев, Муқаддамхон Абдуманнопова, Муаззамхон Эрматова, Саида Атабоева сингари физика, математика, она тили ва адабиёти, инглиз тили фанлари бўйича олий тоифали ўқитувчиларимиз бераётган билимлар 11-синф битирувчиларининг олий таълим муассасаларига талабаликка қабул қилинишида муҳим роль ўйнамоқда.\nЖорий ўқув йилида 29 нафар битирувчи таҳсил олмоқда. Улар иштирокида Давлат тест марказининг Олий таълим муассасаси йўналишлари бўйича бешта фан бўйича 11 марта репитицион тест синовлари ўтказилди. Битирувчиларимизнинг 14 нафари математика-физика, 12 нафари математика-инглиз тили, 3 нафари математика - она тили йўналишини танлаганлар. Айни кунда битирувчи ўқувчиларнинг барчаси мактаб-интернатнинг фидойи устозларига бириктирилган.\nУшбу ўқув йилида 11- синф битирувчиларни олий таълим муассасаларига тайёрлаш "Янги Ўзбекистон мактаб остонасидан бошланади" шиори остида олиб борилмоқда. Мазкур жараёнда давлатимизнинг ўқитувчиларга бўлган эътибори уларга куч-ғайрат бермоқда, янада шижоат билан меҳнат қилишга ундамоқда. Биз ўз олдимизга янада юқори натижаларга эришишни мақсад қилганмиз. Ишонаманки, аҳил ва ҳамжиҳат жамоамиз ўз олдига қўйган мақсадларга албатта етишади.\nАсака туманидаги 24-ДИМИ ўқув тарбиявий ишлар бўйича директор\nШу рубрикадаги бошка янгиликлар: « Мусобақа тарзида ўтилган дарсларда ўқувчи зерикмайди Китоб - тафаккур хазинаси »


Талаба веб саҳифаси talaba.biz - Манба - Саҳифа : 2\nТалаба веб саҳифаси talaba.biz - Барча мавзулар\nУмумий сони: 128\nАрбаъийн-Нававийя шарҳи (38) “Оллоҳнинг муҳаббатини қозониш”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Ўттиз саккизинчи ҳадис шарҳи: Оллоҳ таоло айтади: Ким Менинг дўстим билан адоватлашса, унга уруш эълон қиламан. - Оллоҳнинг дўстлари сафига киришнинг баёни;\nАрбаъийн-Нававийя шарҳи (37) “Оллоҳнинг адолати ва марҳамати”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Ўттиз еттинчи ҳадис шарҳи: Оллоҳ таоло яхшиликларини ҳам, ёмонликларни ҳам битиб қўйди; - Оллоҳ таолонинг мўмин бандаларига фазлу марҳамати;\nАрбаъийн-Нававийя шарҳи (35) “Исломий биродарлик”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Ўттиз бешинчи ҳадис шарҳи: Оллоҳнинг бандалари, биродар бўлингиз! - Исломий биродарлик ҳақ-ҳуқуқлари;\nАрбаъийн-Нававийя шарҳи (34) “Исломий бурч”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Ўттиз тўртинчи ҳадис шарҳи: Ёмонликнинг олдини олмоқ, исломий бурчдир. - Мункар ишни инкор қилиш босқичлари;\nАрбаъийн-Нававийя шарҳи (33) “Қозилик асослари”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Ўттиз учинчи ҳадис шарҳи: Даъвогар далил келтирсин! Инкор этувчи қасам ичиши шарт. - Мен ҳақман деган даъвонинг ўзи етарли эмаслиги;\nАрбаъийн-Нававийя шарҳи (32) “Зарар бериш йўқ”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Ўттиз иккинчи ҳадис шарҳи: Исломда зарар кўриш ҳам, зарар етказиш ҳам йўқ; - Ислом дини зарар етказишнинг барча кўринишларини ҳаром қилгандир!\nАрбаъийн-Нававийя шарҳи (31) “Чинакам зоҳидлик”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Ўттиз биринчи ҳадис шарҳи: Зоҳидликнинг моҳияти ва самаралари; - Зоҳидликнинг ҳақиқати;\nАрбаъийн-Нававийя шарҳи (30) “Ҳадлар ва ҳаром ишлар”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Ўттизинчи ҳадис шарҳи: Оллоҳ таоло белгилаб қўйган ҳадлар ва ҳаром ишлар; - Фарзларни бажаришга эътибор қилиш; - Оллоҳнинг белгилаган ҳудудларидан ошмасмаслик; - Маъсиятларнинг барча турларини тарк қилиш;\nАрбаъийн-Нававийя шарҳи (29) “Яхшилик эшиклари”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Йигирма тўққизинчи ҳадис шарҳи: Яхшилик эшиклари ва ҳидоят йўллари; - Саҳобий Муознинг заковоти: жаннатга орзу билан эришиб бўлмаслигини, ҳаракат ва амали солиҳ билан бориш мумкинлигини билганлиги; - Солиҳ амалларнинг асоси; - Яхшилик эшиклари;\nАрбаъийн-Нававийя шарҳи (28) “Суннатни маҳкам тутинг!”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Йигирма саккизинчи ҳадис шарҳи: Суннатларни маҳкам ушлаб, бидъатлардан йироқ бўлинг! - Пайғамбар алайҳиссалоту вассломнинг ҳаётлари одамларга ҳидоят ва уммат учун нурдир; - Шаръий бошлиқнинг ҳуқуқи;\nАрбаъийн-Нававийя шарҳи (27) “Қалбингдан сўра!”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Йигирма еттинчи ҳадис шарҳи: Яхшилик ва ёмонлик. Яхшилик — ҳусни хулқдир; - Оллоҳ таоло инсонларга покиза нарсаларни мубоҳ қилди ва барча яхши нарсаларни уларга танитди; - Шунингдек, нопок нарсаларни ҳаром қилди ва уларга яқинлашишдан қайтарди;\nАрбаъийн-Нававийя шарҳи (26) “Яхши сўз садақадир”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Йигирма олтинчи ҳадис шарҳи: Инсоннинг ҳар бир аъзоси учун садақа лозимдир; - Яхши сўз энг катта садақалар жумласидандир;\nАрбаъийн-Нававийя шарҳи (25) “Оллоҳнинг фазли”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Йигирма бешинчи ҳадис шарҳи: Бадавлат кишилар ажрда ўзиб кетдилар; - Абадий қолгувчи яхши амаллар савоблироқ ва орзулироқдир; - Яхшиликларга ошиқиш;\nАрбаъийн-Нававийя шарҳи (24) “Зулм қилманг!”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Йигирма тўртинчи ҳадис шарҳи: Оллоҳ зулмни ҳаром қилди; - Зулм ва тажовузнинг ҳаромлиги;\nАрбаъийн-Нававийя шарҳи (23) “Яхшилик эшиклари”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Йигирма учинчи ҳадис шарҳи: Ҳар бир яхшилик садақадир; - Поклик — иймоннинг яримидир; - Қуръон фойдангга ёхуд зарарингга ҳужжатдир;\nАрбаъийн-Нававийя шарҳи (21) “Собитқадамлик”\nУшбу дарслар “Қирқ ҳадис ва Зиёдоти Ибни Ражаб” китобидан олиб борилиб, қуйидаги мавзулар ҳақида баҳс юритади: - Йигирма биринчи ҳадис шарҳи: Ҳақ устида собитқадамлик ва иймон; - Иймон келтиргандан кейин, ҳақ узра собит туришлик;\nСаҳифа : 7 - ..дан : 2


09:14, 01.04.2020 // 42127\nXXI асрнинг энг ёрқин кометаси Ердан қачон кўриниши маълум бўлди\nАмерикалик астрономлар ATLAS кометаси Қуёш томон ҳаракатланаётганини маълум қилди. Экспертларнинг фикрича, у XXI асрнинг энг ёрқин кометасига айланиши мумкин. Тахминларга кўра, 23 май куни у шимолий яримшар аҳолисига тиниқ кўринади, деб хабар берди Tengrinews.\nМаълумотларга кўра, ушбу комета Asteroid Terrestrial-impact Last Alert System (ATLAS) астрономлари томонидан 2019 йилнинг декабрида очилган. Дастлаб хира бўлгани сабаб, уни кўриш қийин бўлган. Бир ойдан сўнг, кометанинг ёрқинлиги тўрт минг маротабага ошган (олимлар қилган тахминдан анча тезлашиб кетган). 17 март куни комета яна 600 маротабага ёрқинлашган.\nКомета илк бор аниқланганида Қуёшдан 439 миллион километр узоқликда бўлган, бироқ 31 май куни ATLAS юлдузлардан 37,8 миллион километр узоқликдан учиб ўтади.\nЭкспертларнинг таъкидлашича, комета шу ҳолда қизишни давом этиб, тунда Ой каби кўзга ташланувчи объектга айланади. Тахминларга кўра, комета 1844 йилда аниқланиб, 290 кун давомида инсонлар кузата олган «Буюк комета» каби ёрқин бўлади.\nМавзуга доир: Одамзот тараққиётини баҳолаб келаётган комета: 6 март – Галлейга Вега зонди яқинлашган кун\nИталиялик астроном Алессандро Марчини YouTube’да комета қанчалик ёрқин бўлиши тасвирланган видеони жойлаштирди.\n00:05 Кеча // 148903\n00:16 Бугун // 131359\n22:34, 12.07.2020 // 101494\n10:08 Кеча // 84247\n08:35 Кеча // 82615


Насроний атиргули (11-қисм) | Azon.uz - Ахборот-таҳлилий портал\nНасроний атиргули (11-қисм)\n2324 05:12 24.09.2019\nБарча гўзал йўллар тақдир томонидан симтикан билан ўралгандай туюларди. Мен учун барча йўлларнинг боши берк эди. Осмон тор, ер ҳужра каби эди гўё. Алланечук тушунарсиз ҳис-туйғулар гирдобида эдим. Қандай қилиб бу ҳолга келиб қолганимни билмасдим. Чилпарчин ҳолимнинг изтиробидан юрагим ўртанарди. Тинимсиз ўзимни саволга тутардим. Бир йилда қандай қилиб бунчалик ўзгариб кетганимни ҳеч англаёлмасдим. Қандай ўзгардим? Озод ҳаёт номи остида атрофимдагиларга қандай қилиб алданганим, йўлдан озганимни ўйлаб, кўз ёшларим тун зулматига оқарди. Сўнг қўлимга қалам олиб туйғуларимни шеърга кўчирдим.\nҲамма нарса узилмас занжирлар билан боғлиқ қисмат орасидан ўтадими?\nОдамлар бир-бирини ейдими? Мен ҳам Арасту каби фарёд қилайми? Эй дўстларим, дунёда дўст йўқ дейми? Эй Тангрим, нега?\nҚаердасан, Тангрим? Ботқоқликда типирчилаяпман. Мусибатнинг иккинчи ярми мен бўлганим учун қаерга кетсам, у ҳам соядек эргашиб юради. У айтганди: “Ҳаддидан ошган бахтиёрлик ҳам инсонга азоб беради”. Мен ҳаддимни ошганмидим? Ёхуд ўзимни унутиб қўйдимми?\nБу азоб менга жуда оғирлик қиляпти. Мени бу зулматдан халос қил, ёлвораман сенга! Ёш бошимга бунча савдо оғирлик қилади. Бу даҳшатли тушдан ҳам уйғонолмадим. Малаклар қўлимдан тутмади. Қўлимни тутганлар ётлар бўлди. Мана, энди ярим тунда ўзим билан қолдим. Бу ишлардан юз қаролик билан чиққан мен бўлибман…»\nСатрларни ёзиб бўлиб, қайта-қайта ўқидим. “Бу зулматдан мени халос қил, ёлвораман!” деган жойим ўзимга ёқди. Ўша кезлардаги ҳаётимга ном топгандим. Унинг номини “Зулмат” дегандим маҳзун сатрларим орасида. Ҳа, чиндан ҳам ҳаётим рангбаранг эди. Аммо бу ранглар ортида зулмат тузоқ қурган экан.\nСўнг айвон чироғини ўчириб, қоронғиликда осмонни, денгизни ва қалбимни кўрмоқчи бўлдим. Қалбимда шундай нарсаларни кўрдимки… Мендан бошқа ҳамма нарса қалбимда кезар, ҳар бир заррамда изини қолдирганди гўё. Бадбахт эдим. Ой нури ғира-шира ёритаётган қуюқ қоронғилик бағрига сингиб кетгунча осмонга термилиб, кўк гумбаз мени қучишини истардим.\nЭй бепоён Коинот! Мени қанотларинг остига ол! Бу ерлардан олиб кет мени! Бу маданиятнинг шафқатсиз панжалари орасидан мени олиб қоч!\nИнсон қачон ёлғиз қолса, табиат билан гаплашишга тушади. Ўзига айтмоқчи бўлган гапларни ёки бошқа бирор баҳона билан қалбидаги сўзларни тилдан тўкишга уринади.\nЎша тунда мен яна бир нарсани тушуниб етдим. Инсон изтироб чеккар экан, янада теранроқ кўра бошлайди. Қаерга қарасам, у ердан менга аллақандай шивирлаш эшитиларди. Мана, Ой. Туннинг сирли гўзали. Мана, Ой ерга йўллаган нурлардан ўз ҳиссасини олган бўғознинг худди менга рўмолча силкитаётгандек долғаланаётган тўлқинлари… Худди кўпикдан бўлган сочиларини қирғоққа совураётган сулувдек кўринади. Юлдузлар менга: “Марҳабо, Жамила! Ёлғиз бўлсанг ҳам қўрқма! Ҳамма доҳийлар ўз қобилиятини ёлғиз қолганидан кейин кўрсатишган” деётгандек гўё. Аслида бу менинг ички овозим, қалбимга юлдуз тилида илҳом бўляпти. Ўзимни кечиролмас, аммо кечиришим кераклигини ҳам билардим. Зеро, ўзимни кечиролмасам, йиқилган жойимдан туролмайман. Ўзининг заиф нуқталарини билган ҳолда ўзига ишонганлар муваффақиятга эришади. Ўзимга ишонишим керак. Хатоларимни такрорламасликни мақсад қилишим керак. Лекин қандай қилиб? Исмат девона айтганидек, ўйламайдиган ҳолатга келишдан аввал ўй-фикрларимни уйғотишим керакмиди? Ичига сингиб кетганим бу қоронғи кечада, шу қадар хаёлга берилиб кетибманки, ўзимга келганимда силкиниб қўйдим. Хаёлларим тарқаб, қарши томондаги айвонга қарадим. Рўпарадаги бинода яшайдиган Гулдерен айвонда китоб ўқиб ўтирган экан. Мен уни жуда ҳам яхши кўрардим. Гулдерен яхши қиз эди. У ҳам диндорлик ва динсизлик орасида сарсон бўлганида, кўп машаққатларни бошдан ўтказган эди. Уни ҳам отаси онаси билан бирга бу ерга жўнатиб юборганди. Унинг отаси ҳам хорижда экан. Эшитишимизча, у ерда бир аёл билан бирга яшармиш. Гулдереннинг онасини “Қизимиз руҳий тушкунликда, сен у билан бирга қол”, дея кўндирибди. Гулдерен ниҳоятда ажойиб қиз, одобли. Муғомбирлик, айёрликни билмайди. Афсуски, онаси жуда муғомбир эди. Лекин Гулдерен жуда бошқача эди, умуман онасига ўхшамасди. Жуссаси худди менингдай дўмбоқроқ эди, лекин бошқа қизлардай тўлалигидан уялмасди. “Ўзимга мода қоидалари кўзи билан эмас, ўз қоидаларим нигоҳи билан қарайман!” дерди. Ўрта бўйли эди, лекин бўйини узун кўрсатиш учун бир қараганда кулгули кўринадиган баланд пошнали пойабзаллар киймасди. Сочларини шундоқ танғиб қўйиб юрарди. Ҳеч қачон ичкилик ичганини кўрмагандим. Ҳижобсиз эди, лекин имонли эди. Уни кўп мазах қилардим. Ҳатто “Момо, қалайсан?” дея устидан кулган пайтларим ҳам бўлган. Лекин у хафа бўлмасди. Ўнлаб ўртоқларим орасида биттагина эди у. Мазах қилганимда ҳам уни ҳурмат қилардим, лекин барибир масхара қилаверардим.\nМаҳалламизда ўсмирлар кўп эди, лекин мен фақат Гулдерен, Лайло ва Таркан билан дўст эдим. Ақлим, билганларим дўст танлаш борасида етарли эмасди. Демак, кўнглим ақлим ва билганларимдан олдинда бўлган экан. Яхши инсонларни дўст билган эканман, буни дўст танлашда қандай хусусиятларга эътибор бериш кераклигини билганимда тушуниб етдим. Ҳа, инсон ҳар бир нарсани ўз вақтида тушуниб етади.\nУни жуда ҳам соғинган эдим. Яхши дўстга, ўртоғини ёмонлик ботқоғига итармайдиган дўстни соғингандим. Айвондан унга паст товушда овоз бердим: шивирлаган товушимни ўзим зўрға эшитардим.\n– Гулдерен! Гулдерен!\nГулдерен бошини кўтариб менга қаради. Ғира-шира ой ёруғида мени аранг кўраётганди. Ҳайрон бўлиб жавоб қилди:\n– Вой, ўзингмисан, Жамила? Қачон келдинг? Хуш келибсан, жоним! Қайтганингдан жуда ҳам хурсандман!\n– Кечга томон келдим. Онамлар олиб келишди. Мен йўқлигимда нималар қилдинг?\n– Деярли ҳеч нима қилганим йўқ. Ўша ўзинг билган нарсалар. Кейинги пайтларда китоб ўқишни бошладим. Ҳаётимда бошқа ҳеч қандай ўзгариш йўқ. Университетга кириш имтиҳонларига тайёрланяпман. Лекин дарсларга кўп ҳам жиддий қарамаяпман, яъни мен ўша-ўшаман. Маҳалла ҳам ўша-ўша. Исмат девона ҳам ўша-ўша. Қачон кўрса, сени сўрайди. Ҳа, айтганча, муҳим янгилик бор. Лайло билан Таркан ўзгариб кетяпти.\n– Ўтган йили эшигимизга келган насронийлар бор эди-ку, ўзларини Иегова шоҳидлари деб таништиришганди. Ўша икки қиз уларни қўлга олди. Ҳозир Таркан билан Лайони кўрсанг танимайсан. Фикрлари бутунлай ўзгариб кетган.\n– Ҳммм. Бошқача, ғалати гап…\n– Ҳа, лекин мен бундан жуда хафаман.\n– Сабабини бу пайтда муҳокама қилолмаймиз. Эртага гаплашайлик.\n– Йўқ, жуда қизиқиб кетяпман. Уйқум ҳам қочди. Ўтинаман, кела қол, гаплашайлик.\n– Соат бир бўлганини билмайсан, чоғи?\n– Биламан, лекин нима бўлибди? Менинг кеча-кундузим алмашиб кетди. Кела қол, Гулдерен, илтимос.\nГулдерен бироз тараддудланиб сўради:\n– Бобонгнинг жаҳли чиқмайдими?\n– Ухлаяпти. Онамлар ҳам ухлашяпти. Кел, бироз суҳбатлашайлик.\nЯрим тунда Гулдерен бизникига келди. Аввал қучоқлаб йиғладим. У мени кўрганидан ҳайратда эди. Cўнг айвонда ўтирдик, қизиқувчанлик билан савол бердим:\n– Сени нима хафа қилди, Гулдерен?\nГулдерен жуда хафа эди. Чуқур тин олгач, гапира бошлади:\n– Таркан билан Лайлонинг бурни жуда осмонда эди, биласан. Уларнинг бирор динга қизиқишини хаёлимга ҳам келтирмасдим. Ўша икки Иегова шоҳиди қизлар келдию, уларни насронийликнинг эшигига олиб келди. Улар шунчалик ўзгариб кетар экан, нега мен ўзгартиролмадим, дея аламимдан ўлиб қолай деяпман.\n– Уларни қандай ўзгартирардинг?\n– Мусулмон қила олардим, лекин қўлимдан келмади, вой, узр, мусулмон бўлишларига сабабчи бўлишим мумкин эди. Кўз олдимда насроний бўлишди. Мен энди кечаю кундуз китоб ўқияпманки, илм ўрганай ва уларни Исломга тортай деб. Бироз кеч қолдим, лекин курашаман.\n– Онаси Вера бунга нима деяпти?\n– Биласан-ку, Вера ҳақиқий демократ. “Мен аралашмайман, хоҳласа мусулмон бўлишсин, хоҳласа насроний”, деяпти. Лекин Иегова шоҳидларига жаҳли чиқяпти. “Улар насронийликни бузишди, улар охиратга иймон келтиришмайди. Улар насроний эмас!” дейди-ку, лекин Вера динидан бохабар эмас. Икки ёшга инсонларга динни талқин этиш услубларини ўргатишибди. Албатта, улар енгади. Мен ҳам Лайло билан Тарканнинг ётларга учаётганини томоша қилиб ўтирибман. Дунё ҳам бошини ёстиққа қўйиб ухлаяпти гўёки. Уларни ҳеч ким кўрмаяпти.\nУ кезларда дин билан боғлиқ мавзулар мени унчалик қизиқтирмасди. Шунга қарамай барибир сўрадим:\n– Яна кимлар динини ўзгартиряпти?\n– Содиқ бей ҳам ўзгартирди. У буткул шоҳидлардан бўлди. Ҳатто чўқинтирилган ҳам эмиш.\n– Ким эди у, эслолмадим.\n– Бизнинг бинода турадиган, кабутар боқишга ишқибоз нафақадаги маъмур бор-ку, хотини “Ё кабутарларингни дейсан ёки мени” деб шарт қўйган. Содиқ бей “Кабутарларимни дейман” деган. Хотини ҳам болаларини олиб кетиб қолган. Ўша одам.\n– Бўлди, эсладим. У ҳам насроний бўлибдими?\n– Шунақа шекилли.\n– Қандай кўнибди?\n– Қизлар жуда таъсирли гапиришади. Бунинг устида бир қанча оммавий ахборот воситаларида Ислом дини ҳақида ёлғон-яшиқ гап-сўзлар бор. Бўҳтонлар билан Исломни одамларга радикал, мусулмонларни тероррчи қилиб кўрсатишяпти. Бу Лайлони қаттиқ таъсирлантирди. Тизим динни ўзи истаган ҳолатда кўрсатади, Исломнинг ҳамма нарсасини кўрсатмайди. Лайло билан Тарканга ўхшаганлар зотан Исломдан узилган ҳолатда яшашарди. Иегова шоҳидлари ҳам шундайларни жуда осонгина таъсирига туширади. Уларнинг динида ҳамма нарса шу дунёда ҳал бўлади деган тушунча бор. Сиёсий ҳодисаларни қувватлаш жиҳатидан ҳам ўзлари тўғри деб билган услублари бор. Дунёнинг мувозанати бузилгани хусусида ташвиқот-тарғибот ишларини олиб боришяпти. Исломни уйдирмалар орқали таниганлар эса уларга осонгина алданиб қоляпти.\nШундай ҳаяжон билан гапираётгандики, мен индамай ҳайрат тўла кўзларим билан унга термилиб тураверардим. Жуда қисқа вақтда Гулдерендаги бу ўзгаришга ақлим етмасди. Сўнган улкан вулқонга ўхшарди шу туришида. Лов этиб пишқирган, сўнг ўчиб совиган вулқоннинг қайта-қайта ҳаракатланаётганига ўхшарди қатъиятли нигоҳлари, маҳзун ҳоли…. Қайғуси чеҳрасига сингиб кетгандек эди гўё.\n1-қисм 2-қисм 3-қисм 4-қисм 5-қисм 6-қисм 7-қисм 8-қисм 9-қисм 10-қисм\nМақолалар Насроний атиргули Амина Шенликўғлу роман\n1748 23:00 04.11.2019\n1161 12:30 04.11.2019\n1804 23:00 01.11.2019\n1646 23:00 31.10.2019\n1851 23:00 29.10.2019


27.05.20 13:55\tmsk\nСамарқанд вилояти Нарпай тумани ҳокимияти ўқитувчиларни мактаб туалетларини тозалаш ва ремонт қилишга мажбур қилган. Бу ҳақда Daryo таҳририятга юборилган суратлар асосида хабар беради.\nХабарга кўра, карантин чекловлари ва ўқитувчиларнинг рўзадорлигига қарамасдан, уларни ишлашга мажбур қилишган. Туман ҳокими Ботир Жаббаров мана тундай топшириқ берган. Ҳожатхоналар таъмири қандай кетаётганини аниқлаш мақсадида ҳоким ўринбосари Асқар Рустамов бошчилигидаги ХТБ мудири Мирзоҳид Йўлдошев, туман касаба уюшмаси раҳбари Муҳаммад Жумаевлардан иборат гуруҳ ҳар куни мактабларга бориб, ҳолатни ўрганган.\n«Дарё»га юборилган видеодан англашилишича, ушбу гуруҳ тумандаги 32-мактабда бўлганида ХТБ мудири Мирзоҳид Йўлдошев таъмирдан кўнгли тўлмай, мактаб директорини турткилаб ташлаган. «Мактаб директори ўқитувчилар рўзадорлиги учун жисмоний меҳнатдан қийналаётганини айтган вақтда мудир «сен буюрилган ишни қил» деб директорни туртган», — дейилади таҳририятга қилинган мурожаатда.\nМурожаатчиларнинг айтишича, ушбу мактаб жойлашган Умид қишлоғи «Обод қишлоқ» давлат дастурига тушган бўлса ҳам барча таъмирлаш ишлари бюджет ташкилоти ходимларини мажбурий меҳнатга жалб қилиш орқали амалга оширилади.\nБундан бир неча йил олдин самарқандлик ўқитувчиларни қурилишларда бетон қуйиш, ғишт тахлаш, сувоқ қилиш ишларига мажбурлашган. Наманганлик ўқитувчилар ишдан ҳайдаш дўқ-пўписа си орқали улардан «Обод қишлоқ» дастурига пул ундирилаётганидан шикоят қилгандилар. Фарғона вилоятида ўқитувчилар металлолом йиғишга норасмий буйруқ олишган, жиззахликлар эса «Обод маҳалла» дастурига пул ўтказиш учун мажбуран тўқув цехларига юборилган.\n2018 йили Ўзбекистон ҳукумати ташкилот ходимларининг қурилиш-ремонт, қишлоқ хўжалиги ишлари ва бошқа жамоат ишларига мажбуран жалб қилинишига қарши қарор қабул қилганди. 2019 йили президент Шавкат Мирзиёев одам савдоси ва мажбурий меҳнатга қарши комиссия тузди, мажбурий меҳнатга нисбатан жарималар миқдори ўн бараварга оширилди. Лекин шунга қарамасдан айрим маҳаллий амалдорлар ҳукумат ва давлат раҳбари қарорларини четлаб ўтишга ҳаракат қилмоқдалар. Бу ҳақда Аҳоли бандлиги ва меҳнат муносабатлари вазирлиги маълум қилади.


Туркия: Ўн минглаб кишилар Рамазон чодирларида ифторлик қилмоқдалар - Фарғона.Ру ахборот агентлиги\n09:01 msk, 10 Июль 2020\nТуркия: Ўн минглаб кишилар Рамазон чодирларида ифторлик қилмоқдалар\n26.09.2007 21:51 msk\nМуборак Рамазон кунлари эътиқодли мусулмонлар кун давомида рўза тутишиб, кечқурун қуёш ботгандан кейин ифторлик қиладилар. Ифторликни кўпчилик бўлиб қилиш яхши удум ҳисобланади, шунинг учун ҳам кўп оилалар оқшомги дастурхон атрофига меҳмонларни таклиф қиладилар.\nСўнгги йилларда Туркиянинг барча шаҳарларида муборак Рамазон кунлари истаган кишилар бепул таомланиши мумкин бўлган “Рамазон чодирлари”ни ўрнатиш урфга айланди. Бу каби амалиёт биринчи марта кам таъминланган оилалар ва фалокатга йўлиққан кишиларга ёрдам берувчи “Дениз фенери” (“Денгиз маёғи”) ёрдам ва хайрия жамияти томонидан киритилганди. Бу янгилик барчага маъқул бўлганди, ташаббусни қўллаган кўплаб шаҳарларнинг мэриялари ва хайрия жамиятлари ҳам ўз Рамазон чодирларини ўрнатишга киришгандилар. Чодирларга, рўза тутган-тутмаганидан қатъий назар, хоҳлаган киши кириши мумкин. Кўпчилик кам таъминланган одамлар бу ерга ўз болалари билан келадилар, бу кишилар учун бепул тарқатиладиган иссиқ ифторлик таоми шоҳона зиёфат билан тенг. Меҳмонлар орасида ишдан қайтаётиб, уйидаги ифторликка кеч қолган кишилар ҳам бор - шариат қоидаларига биноан ифторликни кечиктириш мақбул кўрилмайди.\nБу йил икки минг кишини қабул қила оладиган энг катта Рамазон чодири Истамбулдаги Бағжилар мавзеида ўрнатилди. Умуман олганда эса шаҳарнинг турли жойларида мэрия томонидан қирқта чодир ўрнатилган. Бундан ташқари, мегаполиснинг ўн битта жойида мэрия ташаббусига кўра ифторликни кўчада қилишни истаганлар учун ифторлик емаклари солинган халталар тарқатилмоқда. Рамазон ойи давомида мэрия ҳар куни эллик минг кишига ифторлик улашишни режалаштирмоқда, бу умумий ҳисобда бир ярим миллион порцияни ташкил этади. Ифтордан сўнг чодирларда машҳур кишилар ва ҳофизлар иштирокида турли тадбирлар ўтказилмоқда.\nИфторлик чодири. “Фарғона.Ру” АА фотоси\n“Сомон йўли” телеканалининг Рамазонга бағишланган кундалик кўрсатувида хабар қилинишича, Истамбулнинг Ускудор бандаргоҳида турган кемада ҳар куни йигирма минг кишига ифторлик тарқатилмоқда. Навбатда турган одамлар қатори бир километрдан ҳам ошиб кетаяпти. Ифторлик дастурхони, одатда, суюқ овқат, гўштли палов, хурмо, зайтун меваси, пишлоқ, ширинликлар (тотлилар), мева-чева ва сувдан иборат бўлади.\n“Денгиз маёғи” жамияти мамлакатнинг ўнлаб вилоят марказларида ҳамда бир неча қишлоқда Рамазон чодирларини ўрнатган. Туркиянинг барча вилоятларида (бунақа вилоятлардан эса мамлакатда саксон битта) “Ифторгача бўлган беш дақиқа” шиори остида жамият аъзолари кўчаларда ифторга кеч қолаётган кишиларга пишириқлар, нон ва ширинликлар улашмоқдалар. Муборак Қадр кечаси арафасида жамият кўнгиллилари бутун Туркия бўйлаб бир пайтнинг ўзида ифтор улашишни режалаштирмоқдалар. Бундан ташқари, “Денгиз маёғи” касалхоналарда ва айрим жазони ўташ муассасаларида ифторлик емаклари тарқатилишини ташкил қилади. Дейлик, “Пашақаписи” аёллар колониясининг беш юз маҳбусасига, “Байрампаша” болалар колониясидаги олти юз эллик маҳбусга, “Афъёна” колониясидаги олти юз кишига ва “Бафра” колониясидаги юз эллик кишига ҳар куни хайрия жамияти томонидан ифторлик берилаяпти. “Денгиз маёғи” ўз фаолият майдонини кенгайтира борар экан, айни пайтгача дунёнинг ўттиз уч мамлакатидаги эллик беш минг оилага ёрдам берган.\n“Фарғона.Ру” АА мухбири Измирда ўрнатилган Рамазон чодирларидан бирида бўлди. Чодир икки жамият – “Онадўли маданияти кўнгиллилари” ва “Илижа” маданият ва меҳрибонлик жамиятига қарашли. Икки юз йигирма кишига мўлжалланган чодир ҳар оқшом уч юзтагача киши қабул қилади. Бундан ташқари, ифтор бошлангунича маҳалла оқсоқолларидан олинган рўйхатлар бўйича етти юз киши ўз уйига ифторлик олиб кетади, бошқа муҳтож кишиларнинг эса уйларига емак етказиб берилади. Шу тариқа, жамият кунига минглаб кишиларни ифторлик билан таъминламоқда. Емак маҳаллий хусусий фирмалардан бирида тайёрланмоқда.\nУшбу сатрлар муаллифи чодирга кирган пайтида “Онадўли” жамияти бошқарувчиси Ҳусейин Учар ифторликлардан бирига ҳомийлик қилишни истаган тиш ҳакими Суавий Гулен билан гаплашиб турган экан. Маълум бўлишича, жаноб Гулен ўзи бермоқчи бўлган ифторликни яқин кунлардан бирига белгилашни илтимос қилаётган экан. Ифторлик фақат саккиз кундан кейин берилиши мумкинлиги аён бўлди, чунки бошқа кунлар аллақачон бошқа хайриячилар томонидан банд қилиб қўйилган экан. Ҳусейин Учар Суавийга ҳисоб-фактура қоғози учун ҳақ тўлаши мумкинлигини, ифторликни ташкил қилиш бўйича бошқа ишларни эса жамият ўз зиммасига олишини маълум қилди.\nҲусейин Учар ва Суавий Гулен. “Фарғона.Ру” АА фотоси\nБошқарувчи билан гаплашишга пенсионер Аҳмет Уйғур навбатда турган экан, у нақд пул билан икки юз турк лирасини (1 АҚШ доллари 1,22 турк лирасига тенг) иона қилибди. Маълум бўлишича, ўтган кунлар мобайнида у беш юз лира ва икки юз лирадан икки марта иона беришга улгурибди. Бошқарувчи унга пул олингани ҳақида квитанция ёзиб берди.\n“Ҳомийларнинг пулларини биз емак ҳозирлаётган фирмага тўлаш учун сарф қилаяпмиз”, - дейди Ҳусейин Учар. – “Битта оқшом уч минг турк лирасига (тақрибан икки ярим минг АҚШ доллари) тушаяпти. Баъзан чодир меҳмонлари сони кунига уч юз кишидан ошиб кетаяпти”.\n... Соат роппа-роса 19.14 да ифтор вақти бўлганини билдириб, тўп отилди. Шундан кейиноқ яқин-атрофдаги масжидлардан шом азони эшитила бошлади. Рамазон чодирида йиғилганлар Аллоҳга шукроналар айтишиб, саҳоватли кишилар томонидан уюштирилган дастурхон атрофида ифторлик қилишга киришдилар.


Ўзбекистонда соғлиқ ҳафтаси ўтказилади\n11:48 07.08.2015 (Янгиланган 13:39 17.08.2015)\nТадбирда республиканинг барча вилоятларида жойлашган илғор тиббёт марказлари ва илмий-текшириш институтлари қатнашади.\nТошкент, 7 авг – Sputnik. 10 августдан бошлаб Ўзбекистонда ялпи тиббий кўрик бошланади. “Ҳеч ким меҳр ва эътибордан четда қолмасин” шиори остида соғлиқ ҳафтаси ўтказилади, деб хабар берди Ўзбекистон Соғлиқни Сақлаш вазирлигининг матбуот хизмати.\nКексалар, уруш ва меҳнат фахрийлари бир ҳафта давомида Республиканинг энг илғор шифохоналарида соғлиқларини текширишлари мумкин.\nСоғлик ҳафтаси икки босқичдан ташкил топган бўлиб, аввал тиббёт марказларида дастлабки кўрик ўтказилади, кейин агар керак булса, тажрибали мутахассислардан тузилган махсус шифокорлар консилиуми хохловчиларни қайта кўрикдан ўтказади.\nИжтимоий тадбир соғлом турмуш тарзини тарғиб қилишга бағишланган. Тадбир давомида мутахассислар касалликларни олдини олиш ҳақида ҳам айтиб ўтадилар.\nСоғлиқ ҳафтаси анаъанага мувофиқ Мустақиллик Куни арафасида ўтказилмоқда. Ўтган йил тиббиёт куригидан 6.5 млн мактаб уқувчилари ўтд. Шундай тадбирлар натижасида, охирги ўн йиллик давомида Ўзбекистонда зотилжам (пневмония) касаллиги билан касалланган одамлар сони икки баравар, юрак иллати билан туғилган чақалақлар сони 1.3 баварвар камайди.


Италияда террорчилар ҳибс этилди\nИталия полицияси келаси ой мамлакатда ўтказилиши кутилаётган Катта саккизлик саммити чоғида қўпорувчилик амалиёти содир этишни режалаштирганликда гумон қилинган олти шахс ҳибс этилганини билдирди.\nИталия нашрларига кўра¸ қўлга олинган шахслар сўлчи қарашдаги террорчи гуруҳ вакиллари бўлган.\nИталия 8-10 июл кунлари Катта саккизлик саммитига мезбонлик қилади. Ушбу саммитни даставвал Сардиния оролларида ўтказиш режаланган эди. Бироқ Италия ҳукумати саммитни яқинда кучли зилзила рўй берган Абруцци вилояти марказига кўчириш тўғрисида қарор қабул қилди.


Иккинчи тур бўлмайди - Токаев биринчи босқичдаёқ 70 % овоз тўплади.\nТОШКЕНТ, 10 июн - Sputnik. Дастлабки ҳисоб-китобга кўра Қозоғистон президенти сайловида Токаев ғолиб чиққан. Бу ҳақида “Жамоат фикри” институти ўз сўровига асосан хабар қилмоқда Sputnik Казахстан.\n“Номзод Токаев 70,13 % овоз жамлади”, - деди ушбу институт кенгаши директори Айнур Мажитова журналистлар билан бўлиб ўтган брифингда.\nЭслатиб ўтамиз, ушбу президент сайлови мустақил Қозоғистон тарихида илк бор Нурсултан Назарбаев иштирокисиз ўтмоқда. Қозоғистон биринчи президенти 2019 йилнинг 20 март куни президентлик ваколатидан воз кечиб, вақтинчалик давлат раҳбари сифатида ўз партиядоши Токаевни таклиф қилган эди.\nШундан сўнг мамлкатда навбатдан ташқари президент сайлови ўтказиш таклиф қилинган эди. Ушбу президент сайловларида 7 нафар номзодлар иштирок этди. Потенциал сайловчилар сони 12 миллиондан ортиқ бўлган. Шундан 70 %дан ортиғи сайловда иштирок этган.\nҚозоғистон қонунчилигига кўра, президент этий сайланиш учун номзод сайловда 50%дан ортиқ овоз тўплаши керак. Акс ҳолда энг кўп овоз жамлаган номзодлар орасида сайловнинг иккинчи тури ўтказилади.


Бухоро вилояти бўйича 558 нафар фуқаролар йиғини раиси ҳамда уларнинг 5000 нафардан ортиқ маслаҳатчилари сайланиши режалаштирилган бўлиб, сайлов жараёни юқори савияда давом эттирилмоқда.\n— Муносиб номзодларнинг фуқаролар йиғинлари раислари ва уларнинг маслаҳатчилари сифатида сайланиши юрт тинчлиги, Ватан тараққиёти ҳамда халқимиз фаровонлигини таъминлашда муҳим аҳамиятга эга, — дейди сайловни ташкил этиш ва уни ўтказишга кўмаклашувчи Бухоро вилояти комиссияси раиси Зафар Таиров. — Ташаббускор, фидойи кишиларнинг фуқаролар йиғини раиси ҳамда уларнинг маслаҳатчилари сифатида самарали фаолият кўрсатиши келгусида маҳалланинг фуқаролик жамияти институтлари тизимида тутган ўрнини мустаҳкамлайди, уларнинг мамлакатимизда изчил амалга оширилаётган ислоҳотлардаги иштирокини янада кенгайтиради. Вилоятимизда сайловга шу нуқтаи назардан ёндашилаяпти. Пировардида эса ушбу масъулиятли вазифаларга ташаббускор ва фаол фуқароларнинг сайланиши -таъминланмоқда.\nБухоро шаҳридаги “Наврўз” маҳалла фуқаролар йиғинида бўлиб ўтган сайлов мисолида ҳам буни яққол кўриш мумкин. Бу ердаги ишчи гуруҳ томонидан маҳалла ҳудудидаги тўртта кўчада ташкил этилган аҳоли умумий йиғилишларида фуқароларнинг фикр-мулоҳазалари, таклиф-истаклари инобатга олинди. Йиғин раислигига 3 нафар, унинг маслаҳатчилигига эса 20 нафар номзод кўрсатилган эди. Табиийки, уларнинг иш ҳамда ҳаётий тажрибаси, аҳоли ўртасидаги обрў-эътибори, билим даражасига алоҳида аҳамият қаратилди. Муқобиллик асосида бўлиб ўтган сайлов натижаларига кўра, энг муносиб номзодлар маҳалла фуқаролар йиғини раиси ва унинг маслаҳатчилари этиб сайланди.\n— Номзодларнинг келгусидаги фаолият дастурлари билан яқиндан танишдик, — дейди мазкур маҳалла фаоли Баҳриддин Баратов. — Айниқса, уларда ҳудудни ободонлаштириш ишлари қамровини кенгайтириш, жамоатчилик комиссиялари ҳамда “Ота-оналар университети” фаолиятини янада кучайтириш, аҳоли бандлигини таъминлаш, тадбиркорликни ривожлантиришга кўмаклашиш ва яна бир қатор масалаларга кенг ўрин ажратилгани менга маъқул келди. Ўйлайманки, ушбу вазифалар рўёбга чиқарилса, маҳалламиз янада обод бўлади, аҳоли турмуш даражаси бундан-да юксалади. Шундай экан, биз, барча фаоллар янги сайланган раис ҳамда унинг маслаҳатчиларини қўллаб-қувватлаймиз. Зеро, ҳамжиҳатликда қилинган ишда барака бўлади.\n— Маҳалламизда 3512 нафар аҳоли истиқомат қилади, — дейди маҳалла раисининг маслаҳатчиси Фахриддин Гадоев. — Ҳар бирининг ўзига яраша қизиқиши, орзу-мақсадлари бор. Улар ўртасида қўни-қўшничилик муносабатларини янада мустаҳкамлашга ҳисса қўшишни ўзим учун алоҳида вазифа сифатида белгилаб олдим. Зеро, маҳалла аҳли иноқ ва тотув яшаса, ҳудудимиз янада обод, турмушимиз эса фаровон бўлади. Айни чоғда ёшлар тарбияси билан боғлиқ ишларни яна бир поғона юксалтириш масаласини олдимизда турган энг муҳим вазифалардан, деб биламан.\nМаълумки, маҳалла раиси ҳамда унинг маслаҳатчилари ўша ҳудуд аҳолисининг манфаатларини ифода этувчи масъуллар ҳисобланади. Шу маънода, ушбу лавозимларга аҳоли ўртасида ҳурмат-эътибор қозонган, бой ҳаётий тажриба ва замонавий билимларга эга бўлган, адолатли инсонларнинг келиши айни муддаодир. Зотан, ҳар бир маҳалланинг келгуси тараққиёти, аҳоли осойишталиги ҳамда турмуш фаровонлиги кўп жиҳатдан уларга боғлиқдир.\nСамарқанд вилоятида бўлиб ўтаётган сайловларда ҳам номзодларнинг ана шу жиҳатлари сайловчилар диққат-эътиборида турибди. Вилоятда жами 1245 та фуқаролар йиғинида сайлов ўтказилади. Бугунги кунгача уларнинг 346 тасида сайлов уюшқоқлик билан ташкил этилди.\nИштихон туманидаги “Бўстон” маҳалла фуқаролар йиғини раислиги лавозимига иккита номзод кўрсатилган эди. Сайлов куни 60 нафар вакил ўзлари ишонган номзодни қўллаб-қувватлаб овоз берди.\n— Номзодларнинг келгуси фаолият дастури маҳалладаги мавжуд масалаларни ҳал этишнинг аниқ йўллари баён қилиб берилгани билан барчанинг қизиқишига сабаб бўлди, — дейди ушбу маҳалла фуқаролар йиғинидаги ишчи гуруҳ раҳбари Усмон Исаев. — Айниқса, уларнинг ҳудудни ободонлаштириш, хотин-қизларни иш билан таъминлаш, томорқа хўжалигини кенг ривожлантириш ва ёшларнинг бўш вақтини мазмунли ташкил этиш каби долзарб масалаларга оид ғоялари кўпчиликка манзур бўлди.\nСамарқанд шаҳрининг Абдулла Қаҳҳор номидаги маҳалла фуқаролар йиғини раислиги учун 3 нафар номзод ўзаро баҳс олиб борди. Адолат мезони асосида ўтган сайлов якунида 60 нафар фуқаролар вакили ўзининг ишчанлиги, ташаббускорлиги ҳамда эзгу фазилатлари билан ҳурмат-эътибор қозонган номзод учун овоз берди.\n— Маҳалланинг нуфузи, унинг жамият ҳаётида тутган ўрни тобора ортиб бораётир, — дейди мазкур маҳалла фуқаролар йиғини раиси маслаҳатчиси Шоира Эргашева. — Шундан келиб чиқиб, янги сайланган раис ва маҳалламиз фаоллари билан биргаликда ҳудудни ижтимоий-иқтисодий ривожлантириш, кичик бизнес ҳамда хусусий тадбиркорликни изчил қўллаб-қувватлаш, аҳолига кўрсатилаётган коммунал хизматлар сифатини яхшилаш, тўй ва бошқа маросимларнинг ихчам тарзда ўтказилишини таъминлаш каби вазифаларга аҳамият қаратамиз. Фаоллар ҳамда аҳолининг қўллаб-қувватлаши билан бу вазифаларни ҳам рўёбга чиқариб, бизни сайлаган маҳалладошларимизнинг ишончини, албатта, оқлаймиз.\nАндижон вилояти бўйича шу кунгача 325 та фуқаролар йиғинида сайловлар демократик тамойилларга мос ҳолда бўлиб ўтди. Уларда ҳам аҳоли фаоллиги яққол сезилиб турди. Яъни фуқаролар вакиллари номзодларнинг келгуси фаолият дастурлари мазмун-моҳияти ва аҳамиятини ўрганиш баробарида, уларнинг аҳоли орасидаги обрў-эътибори, ташкилотчилик қобилияти, ҳаётий тажрибаси ҳамда раҳбарлик салоҳиятига ҳам алоҳида аҳамият қаратишмоқда.\n— Вилоятимиз бўйича 968 нафар фуқаролар йиғини раиси ва уларнинг 9000 нафардан зиёд маслаҳатчилари сайланиши режалаштирилган бўлиб, фуқаролар вакиллари ўзлари ишонган, муносиб номзодларга овоз бермоқда, — дейди сайловни ташкил этиш ҳамда уни ўтказишга кўмаклашувчи Андижон вилояти комиссияси раиси Маҳаммаджон Йўлдошев. — Хусусан, Асака туманидаги “Шодлик” маҳалла фуқаролар йиғини раислигига 3 нафар номзод кўрсатилган эди. Ошкоралик, муқобиллик ва тенглик тамойиллари асосида ўтган сайловда энг муносиб номзод қўллаб-қувватланди.\nТабиийки, маҳаллада истиқомат қилувчи фуқаролар номидан келган 67 нафар вакил номзодларнинг ўз дастурларида аҳоли бандлигини таъминлашга кўмаклашиш, ҳудудда маънавий-маърифий ишларни самарали ташкил қилиш, ободонлаштиришга эътиборни кучайтириш, вояга етмаганлар ҳамда ёшлар тарбияси билан изчил шуғулланиш ва маҳалладошларнинг ҳуқуқий ҳамда тиббий маданиятини юксалтириш каби долзарб вазифаларга нечоғли аҳамият қаратганликларини ҳисобга олдилар.\n— Маҳалла фуқаролар йиғини раиси ва унинг маслаҳатчиси бўлиш ниҳоятда масъулиятли вазифа, — дейди Қўрғонтепа туманидаги “Обод турмуш” маҳалла фуқаролар йиғини фаоли Азизбек Қурбонов. — Гап шундаки, маҳалладошларнинг ишончини оқлаш осон иш эмас. Шу маънода, янги сайланган раис ҳамда унинг маслаҳатчиларидан ташаббускорлик, юксак фаоллик талаб этилади. Албатта, бутун маҳалламиз аҳли билан уларга кўмаклашамиз.\nМазкур маҳалла фуқаролар йиғини раислигига 4 нафар раис ва унинг маслаҳатчилигига 20 нафар номзод кўрсатилган бўлиб, сайлов жараёни белгиланган тартиб-таомиллар асосида уюштирилди. Номзодлар ҳақидаги маълумотлар аҳоли эътиборига ҳавола қилинди. Йиғилишларда номзодларнинг келгуси фаолият дастурлари тингланди. Якунда фуқаролар вакиллари ўзлари учун энг мақбул номзодни танлаб олди.\nРеспубликамизнинг барча туман ҳамда шаҳарларида фуқаролар йиғини раислари ва уларнинг маслаҳатчилари сайлови демократик тамойилларга мос ҳолда ўтказилмоқда.\nМазкур рукндаги бошқа мақолалар: « Маънавий истиқболимизнинг мустаҳкам пойдевори\tТарбия масъулиятдир »


Тошкент шаҳар ҳокими ўринбосарларидан бири ишдан бўшатилди. У вазир ўринбосари бўлиши кутилмоқда\n14:06 / 08.03.2022\nТошкент шаҳар ҳокимининг Мухтор Муҳиддиновни эгаллаб турган лавозимидан озод қилиш ҳақидаги қарори 3 март куни қабул қилинди.\nҚарор матни орадан олти кун ўтиб, яъни 8 март куни Маҳаллий давлат ҳокимияти органлари томонидан қабул қилинадиган қарорларни ишлаб чиқиш, келишиш ва рўйхатдан ўтказишнинг ягона электрон тизими – E-qaror.gov.uz сайтига жойланган.\nШу пайтгача Тошкент шаҳар ҳокимлиги раҳбарияти сафидаги ўзгариш ҳақида на пойтахт ҳокимлигининг расмий сайти ёхуд ижтимоий тармоқлардаги саҳифаларида ва на оммавий ахборот воситаларида хабар берилган.\nE-qaror.gov.uz сайтидан скриншот.\nМухтор Муҳиддиновнинг ишдан олинишига нима сабаб бўлгани номаълум. Шаҳар ҳокимининг қарорида у бошқа ишга ўтаётгани муносабати билан ҳоким ўринбосари – шаҳар каналларидан фойдаланиш ва уларга туташ ҳудудларни ободонлаштириш бошқармаси бошлиғи лавозимидан озод этилгани қайд этилган. «Gazeta.uz»нинг ёзишича, у маҳалла ва нуронийларни қўллаб-қувватлаш вазири ўринбосари сифатида фаолиятини давом эттиради.\nМухтор Муҳиддинов ушбу лавозимга 2020 йилнинг ноябрида тайинланганди. У 1973 йилда Тошкент шаҳрида туғилган. 1996 йилда Тошкент давлат техника университетини, 2004 йилда Ўзбекистон стратегик таҳлил ва истиқболни белгилаш олий мактабини тамомлаган. Мутахассислиги механик, сиёсатшунос.\nЖаҳонгир Ортиқхўжаевнинг ўринбосари этиб тайинлангунга қадар у Тошкент шаҳар Фавқулодда вазиятлар бошқармаси бошлиғи сифатида ишлаб келган.\n16:22 / 08.03.2022\nМаҳалла вазирига ўринбосарлар тайинланди\n10:51 / 06.11.2020\nТошкент шаҳар ҳокимига икки нафар янги ўринбосар тайинланди


Сунний ақийдалар 38-дарс. Одам ва Мусо алайҳимассаломлар ўртасидаги баҳс (биринчи мақола) - ISLOM.INFO | ISLOM HAQIDA\nوَعَنْ أَبِي هُرَيْرَةَ رَضِي اللهُ عَنْهُ ، عَنِ النَّبِيِّ النَّبِيِّصلى الله عليه وسلم قَالَ: «احْتَجَّ آدَمُ وَمُوسَى عَلَيْهِمَا السَّلَامُ عِنْدَ رَبِّهِمَا، فَحَجَّ آدَمُ مَوسَى، قَالَ مُوسَى: أَنْتَ آدَمُ خَلَقَكَ اللهُ بِيَدِهِ، وَنَفَخَ فِيكَ مِنْ رُوحِهِ، وَأَسْجَدَ لَكَ مَلَائِكَتَهُ، وَأَسْكَنَكَ فِي جَنَّتِهِ، ثُمَّ أَهْبَطْتَ النَّاسَ بِخَطَيئَتِكَ إِلَى الْأَرْضِ. فَقَالَ آدَمُ: أَنْتَ مُوسَى الَّذِي اصْطَفَاكَ اللهُ بِرِسَالَتِهِ وَبِكَلَامِهِ، وَأَعْطَاكَ الْأَلْوَاحَ فِيهَا تِبْيَانُ كُلِّ شَيْءٍ، وَقَرَّبَكَ نَجِيًّا، فَبِكَمْ وَجَدْتَ اللهَ كَتَبَ التَّوْرَاةَ قَبْلَ أَنْ أُخْلَقَ؟ قَالَ مُوسَى: بِأَرْبَعِينَ عَامًا. قَالَ آدَمُ: فَهَلْ وَجَدْتَ فِيهَا وَعَصَى آدَمُ رَبَّهُ فَغَوَى؟ قَالَ: نَعَمْ. قَالَ: أَفَتَلُومُنِي عَلَى أَنْ عَمِلْتُ عَمَلًا كَتَبَهُ اللهُ عَلَيَّ أَنْ أَعْمَلَهُ قَبْلَ أَنْ يَخْلُقَنِي بِأَرْبَعِينَ سَنَةً؟» قَالَ رَسُولُاللهِ النَّبِيِّصلى الله عليه وسلم: «فَحَجَّ آدَمُ مُوسَى». رَوَاهُ الْخَمْسَةُ.\n«Одам ва Мусо алайҳимассаломлар Робблари ҳузурида тортишиб қолдилар. Бас, тортишувда Одам Мусодан ғолиб келди. Мусо:\n«Аллоҳ сени Ўз қўли билан яратган, ичингга Ўз руҳидан пуфлаган, фаришталарни сенга сажда қилдирган, сени жаннатига жойлаган, сўнг ўз хатойинг ила одамларни ерга туширган Одам сенмисан?» деди.\n«Аллоҳ сени Ўз Пайғамбарлигига ва каломига танлаб олган, ичида ҳар бир нарсанинг баёни бор лавҳларни берган ва муножот учун Ўзига яқинлаштирган Мусо сенмисан? Аллоҳ Тавротни менинг халқ қилинишимдан қанча олдин ёзган деб билдинг?» деди.\n«Қирқ йил», деди Мусо.\n«Унда «Одам Роббига исён қилди ва адашди», деганини кўрдингми?» деди Одам».\n«Ҳа», деди Мусо.\n«Сен менга Аллоҳ таоло мени яратишидан қирқ йил олдин ёзиб қўйган амални қилганимни маломат қиласанми?» деди Одам.\nРасулуллоҳ соллаллоҳу алайҳи васаллам: «Бас, Одам тортишувда Мусодан ғолиб келди», дедилар».\nИмом Бухорий, Муслим ва бошқалар ривоят қилишган.\nБу ҳадиси шарифда энг нозик масалалардан бири бўлмиш қазои қадар масаласининг энг дақиқ жойларидан бири баён қилинмоқда.\nБу масала Одам Атодан тортиб, ҳатто Мусо алайҳиссаломдек улкан пайғамбарда ҳам савол пайдо қилгани ҳақида сўз кетмоқда.\nБу масала ҳатто икки катта пайғамбар орасидаги ўзаро тортишувга сабаб бўлгани ҳақида баён қилинмоқда.\nБу ҳадисни муҳаддисларимиз турли йўллар ва турли матнлар билан чиқарганлар. Уларнинг ҳаммалари бир-бирини тўлдириб келади. Ўша ривоятлардан бирининг матни қуйидагича:\n«Мусо алайҳиссалом: «Эй Роббим, бизни ҳам, ўзини ҳам жаннатдан чиқарган Одамни кўрсат», деди. Бас, Аллоҳ унга отаси Одам алайҳиссаломни кўрсатди.\n«Сен отамиз Одаммисан?» деди.\n«Аллоҳ ичингга Ўз руҳидан пуфлаган, исмларнинг барчасини ўргатган, фаришталарни сенга сажда қилишга амр қилган сенмисан?» деди.\n«Сени бизни ҳам, ўзингни ҳам жаннатдан чиқаришингга нима мажбур қилди?» деди.\n«Сен кимсан?» деди Одам.\n«Мен Мусоман», деди.\n«Роббинг Ўз пайғамбарлигига танлаб олган сенмисан? Аллоҳ ҳижоб ортида туриб, сен билан Ўзи орасида махлуқотларидан элчи қўймай гаплашган Бану Исроилнинг пайғамбари сенмисан?» деди.\n«Сен ўшанинг мен яратилишимдан олдин Аллоҳнинг китобида борлигини билмадингми? Ўзимдан олдин Аллоҳнинг қазоси кетган нарсада мени маломат қиласанми?» деди».\n«Бас, Одам Мусони тортишувда енгди. Бас, Одам Мусони тортишувда енгди. Бас, Одам Мусони тортишувда енгди», дедилар».\nОчиқ-ойдин кўриниб турибдики, гап, биринчи ҳадисни ўқиб, зоҳиран қараганда хаёлга келадиган фикр ҳақида кетаётгани йўқ. Гап Одам алайҳиссаломнинг қилган хатоси Аллоҳ у кишига мажбур қилганидан содир бўлгани ҳақида бораётгани йўқ. Одам алайҳиссалом ўша машъум хатони қилиб, ман қилинган дарахт мевасидан еб қўйишимда менинг айбим йўқ, демоқчи ҳам эмаслар. Уни Аллоҳ менга мажбур қилиб бажартирди, шунинг учун мени маломат қилма, демоқчи ҳам эмаслар. Гап умуман бошқа нарса ҳақида бормоқда.\nАввало, Одам алайҳиссалом ўз хатосини тан олиб, тавба қилгани маълум ва машҳур. Буни ҳамма бирдек эътироф қилади. Қуръони Каримда Одам алайҳиссаломнинг тавба қилишлари ҳақидаги оятлар такрор-такрор келган. Одам алайҳиссалом машъум хатони қилиб, ман қилинган дарахтнинг мевасидан едилар.\nАллоҳ: «Нима учун ман қилинган нарсани единг?!» деб итоб қилди. Шунда Одам алайҳиссалом: «Эй Роббим, Ўзинг аввалдан тақдир қилганинг учун едим. Менда айб йўқ», демади. Балки: «Эй Роббимиз, биз ўзимизга зулм қилдик. Агар Ўзинг бизни мағфират қилмасанг, бизга раҳм қилмасанг, зиёнкорлардан бўламиз», деди.\nОдам алайҳиссаломдек зот Аллоҳ таолога бир гапни, Мусо алайҳиссаломга бошқа гапни айтмайди. Ўзидан содир бўлган бир хато ҳақида Аллоҳга «айб менда», деб туриб, Мусо алайҳиссаломга «менда айб йўқ», демайди.\nБиз ўрганаётган ҳадисда гап Одам алайҳиссаломнинг хатосини тан олмасдан, унга қадарни рўкач қилаётгани ҳақида бормаётгани шундан. Ундай бўлса, гап нима ҳақида бормоқда?\nУшбу мавзудаги ҳадисларни ўрганиб чиқсак, қуйидагилар маълум бўлади: Мусо алайҳиссалом ўз даврларида кўп машаққатларни чекдилар. Ўзларидан бошқа одам фарзандлари ҳам қийинчилик ичида яшаётганларини кўрдилар.\nАйниқса, Бану Исроилнинг Фиръавн зулми остида турли азоблар чекаётганига жонли гувоҳ бўлдилар. Албатта, «Бу машаққатлар, қийинчиликлар, азоб-уқубатларнинг сабаби нима?» деб ўйлаганлар.\nОхири бориб, «Одам жаннатдан қувилмаганда, шу нарсалар бўлмасмиди?» деган фикрга ҳам келганлар. Ҳамма балонинг боши Одам Ато содир этган биринчи хатода, деган хаёлга борганлар. Шунинг учун ҳам Аллоҳ таолога мурожаат қилиб: «Эй Роббим, менга бизни ҳам, ўзини ҳам жаннатдан чиқарган Одамни кўрсат», деганлар.\nСўнгра Аллоҳ таоло у кишига оталари Одам алайҳиссаломни кўрсатган ва ораларида мазкур тортишув бўлиб ўтган. Тортишувни диққат билан ўргансак, кўп нарса маълум бўлади.\nМусо алайҳиссалом инсониятнинг машаққат чекишини Одам алайҳиссаломга юкламоқчи бўлмоқдалар: «Агар сен ўша машъум хатони қилмаганингда, инсоният жаннатдан чиқмай юраверар эди, бунчалик қийинчилик, азоб-уқубат ва машаққатлар бўлмас эди», демоқчи бўладилар.\nОдам алайҳиссалом эса инсониятнинг дунёга келиши ва мазкур ҳолатда яшашига ўз хатоларининг алоқаси йўқлигини исбот қилмоқчи бўладилар.\nАллоҳ таоло бу одамларни Одам алайҳиссаломнинг хатоси туфайли яратгани йўқ. Инсонларнинг бу шаклда яшашини тақдир қилгани йўқ. Бу нарса олдиндан белгилаб қўйилган эди. Одам алайҳиссалом тортишувда шу далилни келтирдилар. Мусо алайҳиссалом ҳам бунга қаноат ҳосил қилдилар. Шу тариқа Одам алайҳиссалом Мусо алайҳиссаломни енгдилар.\nУшбу ҳадиси шарифни ўрганиш давомида кўпгина ҳикматлардан бохабар бўлдик. Жумладан, бир мавзу бўйича битта ҳадиснинг сиртига қараб туриб ҳукм чиқариб юбориш хатарли эканини яхши тушуниб олдик.\nҚадимдан кўпчилик нобакорлар ушбу биз ўрганган ҳадиснинг сиртидан ҳукм чиқариб:\n«Одам қадарни рўкач қилиб кўрсатиб, Мусони енгди, биз ҳам гуноҳимизни ўз ихтиёримиз билан қилаётганимиз йўқ, Аллоҳ тақдиримизга ёзган экан, қандай қиламиз», деган баҳона қилиб келганлар.\nАслида эса Одам алайҳиссалом бутун инсониятнинг бахтсизлиги учун жавобгарликни инкор этган, бу нарса Аллоҳнинг азалдан белгилаб қўйган илми асосида бўлаётганини айтган эканлар. Аммо биринчи хатога йўл қўйган чоғларидаёқ, эътироф этиб, тавба қилганлар. Аллоҳ таоло у кишининг тавбаларини қабул этган.\n«Демак, – дейдилар аввалги уламоларимиз, – инсон ўз касбига жавобгар, у Аллоҳнинг амри билан бўлган ва ўзининг дахли йўқ нарса учун маломат қилинмайди. Оламнинг мавжудлигига ва унда одамларнинг тарқалганига Одам алайҳиссаломнинг хатолари сабаб ҳам эмас, одамларнинг машаққатларига у киши жавобгар ҳам эмас».\nДемак, нобакорларнинг ўз гуноҳларига қадарни узр қилиб кўрсатишлари ҳам тўғри эмас. Агар улар айтган гап тўғри чиқиб, инсон ҳамма ишини мажбур бўлиб қилганида, дунёнинг низоми тамоман мантиқсиз бўларди. Унда яхши билан ёмоннинг фарқи қолмас эди. Чунки яхши яхшиликни мажбур бўлиб қилмоқда. Шунинг учун яхшилиги унга фазл бўла олмайди. Ёмон ёмонлигини мажбур бўлиб қилмоқда. Шунинг учун ёмонлиги унга айб бўла олмайди. Ким нима қилса, жавобгар эмас, хоҳлаган ёмонлигини қилаверади.\nБу жуда ҳам хатарли фикр, дунёнинг бузилишига чақириқдир. Бу – дунёдаги динлар, шариатлар, пайғамбарлар, илоҳий китоблар – ҳаммаси беҳуда, деган гап. Чунки улар одамларни ёмонликдан қайтариб, яхшиликка чақирадилар.\nЎз амалига қадарни рўкач қиладиган нобакорлар эса: «Буларнинг фойдаси йўқ, инсоннинг фақат олдиндан белгилаб қўйилган нарсани бажаришдан бошқа иложи йўқ», дейдилар.\nУшбу фикр қаерда тарқалса, ўша ерда бало-офат ҳам тарқайди. Ўша ерда ёмонлик ҳеч қандай тўсиқсиз бемалол урчийди. Ҳар қандай масъулият, жавобгарлик осонлик билан тарк этилади. Оқибатда ҳамма нарса расво бўлади. Тарихда бунга мисоллар жуда кўп.\nҚазою қадар ақийдасини тузатиб, асл исломий ҳолига келтириш диний ислоҳнинг муҳим вазифаларидандир. Қазо ва қадар ақийдаси аввалгидек мусулмонларни ўлимдан, қийинчиликдан қўрқмай: «Бизга Аллоҳ ёзган нарсадан бошқа ҳеч бир мусибат етмас», деб олға юришга чорлаши керак.\n40-дарс. Одам ва Мусо алайҳимассаломлар ўртасидаги баҳс (Сунний ақийдалар) (учинчи мақола)\n06/13/2021 в 08:07\n06/13/2021 в 10:56\n06/13/2021 в 15:12\n37-дарс. Аллоҳ таолонинг раҳмати ғазабидан ғолибдир (Сунний ақийдалар)